Plaza tol Gombak sesak teruk, takkan semua urusan kerja?

Meskipun larangan rentas negeri sudah dikuatkuasakan sempena Aidilfitri kali ini, namun tular sejak malam tadi Lebuhraya Karak, menghala Kuala Lumpur di Plaza Tol Gombak berdepan kesesakan teruk.

Difahamkan kesesakan berlaku di lebuh raya itu pada malam tadi sejak dari jam 8.49 malam semalam sampai jam 1:30 pagi hari ini.

Sementara itu, semua lebuh raya lain iaitu Lebuhraya Akleh, Plus menuju Arah Utara, Plus Arah Selatan, Jambatan Pulau Pinang 1 & 2, Tuas, Elite, NKVE, semuanya sunyi tanpa kenderaan.

Jadi timbul persoalan mana mungkin seramai itu mempunyai urusan kerja dan perniagaan sehingga terpaksa balik lewat malam walaupun Perintah Kawalan Pergerakan (PKP) sudah dilaksanakan pada 10 Mei lalu.

“Takkan semua dari arah pantai timur ni PJJ? Dah lepas balik beraya, balik ke Klang balik? Duk (duduk) main keluar masuk kawasan wabak?

“PKP apa benda macam ni tatkala orang lain berkurung duduk dalam rumah, tak balik kampung walau seberang daerah,” demikian menurut perkongsian warganet berhubung penularan gambar berkenaan.

Sementara perkongsian gambar itu turut menarik perhatian seorang doktor yang bimbang akan berlakunya peningkatan kes Covid-19.

“Mereka ni yakin ke mereka tak bawak balik Covid ke kampung?

“Jangan salahkan kerajaan atau selebriti kalau kita sendiri pun tak reti jaga diri.

“Kerajaan dah bagi PKP, supaya kita semua duduk diam-diam kat rumah tapi kita tetap juga degil nak beraya di kampung. Kalau kes mencanak naik dua minggu lagi, puas hati? sedih!,” luahnya.

Terdahulu, sebelum Aidilfitri Lebuh raya Karak turut sesak teruk kerana ramai orang mengambil kesempatan untuk pulang beraya meskipun larangan telah dikuatkuasakan.

Kerajaan pada 10 Mei lalu mengumumkan PKP 3.0 diperluas ke seluruh negara dan berkuatkuasa 12 Mei hingga hingga 7 Jun 2021. Namun, semua sektor ekonomi masih dibenarkan beroperasi dalam tempoh PKP.


Ringgit rendah berbanding dolar AS

Ringgit memulakan urus niaga pagi ini rendah berbanding dolar AS kerana pelabur masih mengambil sikap berhati-hati terhadap unjuran global walaupun dolar AS lemah sedikit, kata seorang penganalisis.

Pada jam 9 pagi, mata wang tempatan menyusut nilai kepada 4.5950/6000 berbanding dolar AS berbanding penutupan Jumaat pada 4.5745/5785.

Pasaran ditutup semalam (Isnin) sempena cuti hari keputeraan rasmi Yang di-Pertuan Agong.

Memetik laporan Bernama, Pengarah Urusan SPI Asset Management, Stephen Innes berkata dolar AS lemah sedikit berikutan data indeks pengurus pembelian (PMI) ISM Services yang kurang menggalakkan berbanding unjuran dan mengharapkan agar kenaikan kadar faedah yang lebih rendah oleh Rizab Persekutuan Amerika Syarikat.

Bagaimanapun beliau menyatakan walaupun data PMI Caixin meningkat pada bulan Mei, yuan China masih lemah disebabkan oleh sentimen pasaran negatif di sekitar pertumbuhan China.

Sementara itu, ringgit didagangkan lebih tinggi berbanding sekumpulan mata wang utama.

Mata wang tempatan mengukuh kepada 3.2927/2965 berbanding yen Jepun daripada 3.2957/2989 pada penutupan Jumaat, meningkat berbanding euro pada 4.9240/9294 daripada 4.9254/9297 dan lebih tinggi berbanding pound Britain kepada 5.7139/7201 daripada 5.7323/7373 minggu lepas.

Pada masa yang sama, ringgit diniagakan bercampur-campur berbanding mata wang Asean yang lain.

Unit tempatan meningkat berbanding baht Thai kepada 13.2029/2222 daripada penutupan urus niaga Jumaat 13.2402/2591 dan agak tinggi berbanding peso Filipina kepada 8.17/8.19 daripada 8.18/8.19.

Namun begitu, ringgit merosot berbanding dolar Singapura kepada 3.4055/4094 daripada 3.4026/4059 minggu lepas dan lemah berbanding rupian Indonesia pada 308.5/309.0 daripada 305.0/305.5 sebelumnya.


Bekas CEO 1MDB nafi permudahkan rancangan Jho Low

Bekas Ketua Pegawai Eksekutif 1Malaysia Development Berhad (1MDB) Mohd Hazem Abdul Rahman memberitahu Mahkamah Tinggi Kuala Lumpur semalam bahawa beliau tidak terlibat dalam salah laku bagi mempermudah rancangan ahli perniagaan dalam buruan Low Taek Jho untuk menyeleweng wang milik syarikat itu.

Mohd Hazem, 49, membuat penafian itu ketika peguam Tan Sri Muhammad Shafee Abdullah, yang mewakili Datuk Seri Najib Tun Razak, mencadangkan bahawa beliau adalah individu yang membantu Low, atau lebih dikenali sebagai Jho Low, untuk menyeleweng kemudahan pembiayaan sebanyak US$250 juta daripada Deutsche Bank dan pemindahan US$175 juta kepada Aabar Investment PJS Ltd.

Memetik Bernama saksi pendakwaan ke-10 itu, yang menjadi CEO 1MDB dari Mac 2013 hingga awal Januari 2015, berkata demikian pada perbicaraan kes bekas perdana menteri tersebut yang membabitkan penyelewengan dana 1MDB berjumlah RM2.3 bilion.

Mohd Hazem juga tidak bersetuju dengan cadangan Muhammad Shafee bahawa beliau telah bersekongkol dengan individu lain dalam pengurusan 1MDB termasuk bekas penasihat undang-undangnya iaitu Jasmine Loo, bekas Ketua Pegawai Kewangan Azmi Tahir dan Pengarah Eksekutif Terence Geh untuk memalsukan perjanjian berhubung perjanjian opsyen antara Aabar Investment PJS Ltd dan 1MDB Energy Holdings Berhad.

Perjanjian itu telah menyebabkan sejumlah US$175 juta dipindahkan daripada pinjaman yang diperoleh dua anak syarikat 1MDB iaitu 1MDB Energy Holdings Sdn Bhd dan 1MDB Energy (Langat) Limited kepada Aabar bagi tujuan melupuskan opsyen saham.

Ditanya sama ada beliau telah memberikan justifikasi palsu bagi pemindahan dana itu, Mohd Hazem menafikannya.

Muhammad Shafee: Bagi melaksanakan eksibit P777A (perjanjian opsyen Aabar), kamu telah melakukan dua kesalahan yang serius, antaranya ialah pecah amanah jenayah di bawah Seksyen 409 Kanun Keseksaan.

Mohd Hazem: Saya tidak setuju.

Saksi itu turut menolak cadangan peguam bahawa beliau telah menyalahgunakan kuasa sebagai CEO 1MDB bagi memudahkan penyelewengan US$250 juta dilakukan untuk manfaat Jho Low.

Terdahulu, seorang lagi peguam Najib iaitu Tania Scivetti mencadangkan bahawa Mohd Hazem telah menyalahgunakan kedudukannya untuk menyeleweng dana syarikat itu yang dinafikan saksi tersebut.

Mohd Hazem turut menolak cadangan peguam itu bahawa beliau telah dipilih secara peribadi oleh Jho Low untuk menggunakan kedudukannya termasuk mengarahkan Loo menyediakan resolusi lembaga pengarah dan memastikan ahli lembaga menandatangani resolusi itu yang menjejaskan kepentingan 1MDB serta pemegang sahamnya.

Scivetti turut mencadangkan bahawa tindakan Mohd Hazem yang menandatangani resolusi itu tanpa ragu-ragu adalah antara perkara yang menguntungkan Jho Low namun saksi tersebut tidak bersetuju.

Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung hari ini.


RM50 juta dibawah Program Pembiayaan PEMULIH NewBiz disediakan kerajaan

Kerajaan memperuntukkan RM50 juta untuk individu termasuk siswazah yang berminat memulakan perniagaan mikro berasaskan makanan di rumah menerusi Program Pembiayaan PEMULIH NewBiz, kata Perdana Menteri Datuk Seri Ismail Sabri Yaakob.

Beliau berkata program pembiayaan melalui Agrobank itu turut meliputi pemohonan untuk membeli mesin bagi tujuan perniagaan makanan atau pembelian motosikal bagi tujuan penghantaran makanan menerusi platform e-hailing, lapor Bernama

Berucap merasmikan Pameran Pertanian, Hortikultur dan Pelancongan Agro Malaysia (MAHA) 2022 di sini hari ini, Ismail Sabri berkata program itu menawarkan pembiayaan sebanyak RM5,000 bagi peringkat pertama dan RM10,000 bagi peringkat kedua.

“Pemohon diberikan moratorium bagi tempoh enam bulan pertama dan dikenakan tiga peratus kadar keuntungan bagi bulan ketujuh dengan tempoh maksimum pembiayaan sehingga 60 bulan atau lima tahun,” katanya.

Turut hadir pada perasmian MAHA 2022 itu ialah Menteri Pertanian dan Industri Makanan Datuk Seri Dr Ronald Kiandee.


Rakyat minta KWSP RM10,000, tapi BN, UMNO beri Covid 10,000

Tanda pagar kerajaan Barisan Nasional dan UMNO gagal – #kerajaanBNUMNOgagal – beredar dan sohor di media sosial susulan jumlah kes Covid-19 hari ini hampir menyamai dengan kadar tuntutan pengeluaran akaun Kumpulan Wang Simpanan Pekerja (KWSP) sebanyak RM10,000.

Pada masa sama tanda pagar #prnjohortolakBNUMNO dan #baliktolakBNUMNO turut tular di media sosial bersama poster yang menunjukkan rakyat meminta pengeluaran khas RM10,000 bukannya 10,000 kes Covid-19.

Salah satu poster itu menulis “Yang rakyat minta KWSP 10,000, yang kerajaan BN/UMNO bagi 10,089 kes Covid-19”.

Isu tuntutan pengeluaran khas RM10,000 diperjuangkan Ketua Pemuda UMNO Asyraf Wajdi Dusuki, namun Kerajaan Pusat pimpinan Naib Presiden UMNO Datuk Seri Ismail Sabri Yaakob, tidak melayannya.

Disember tahun lalu, Ismail Sabri berkata kerajaan tidak akan membenarkan lagi pengeluaran simpanan KWSP setelah I-Citra tamat kerana ada banyak lagi bantuan yang telah diberikan kepada rakyat.

Menurut Perdana Menteri, kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, akan ada yang berisiko menjadi miskin tegar selepas bersara.

Bagaimanapun, Asyraf terus menggunakan pemimpin kanan UMNO termasuk Ahli Parlimen Bagan Datuk Zahid Hamidi serta Ahli Parlimen Pekan, Najib Razak, untuk mendesak kerajaan meluluskan bayaran itu.

Kerajaan menerusi Kementerian Kewangan (MoF) telah beberapa kali memberi penjelasan lengkap kenapa pengeluaran khas RM10,000 itu tidak boleh dibenarkan.

Keputusan MoF itu juga mendapat sokongan pelbagai kesatuan sekerja yang turut bimbang simpanan hari tua ahli-ahli mereka akan terjejas.

31 Januari lalu Zahid berkata desakan UMNO berhubung pengeluaran wang KWSP itu tiada kaitan dengan isu politik.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan jumlah jangkitan harian dalam tempoh 24 jam sehingga 12 tengah hari tadi meningkat kepada 10,089 kes, berbanding 9,117 kes semalam.


Peguam mahu DPP Raja Rozela jadi saksi kes Lokman hina mahkamah

Perbicaraan kes ahli politik UMNO Datuk Lokman Noor Adam yang didakwa menghina mahkamah atas tuduhan menggelar pegawai polis sebagai “bodoh” semasa perbicaraan rasuah Datuk Seri Ahmad Zahid Hamidi, ditangguhkan kepada 3 Ogos.

Ini kerana peguam Lokman, K Balaguru mahu memanggil Timbalan Pendakwa Raya (DPP) Datuk Raja Rozela Raja Toran – yang meminta Mahkamah Tinggi mendakwa Lokman kerana menghina mahkamah – sebagai saksi.

Perbicaraan yang dijadualkan pada Isnin lalu ditangguhkan kerana Lokman tidak dapat mencari peguam pilihannya ketika itu.

Pada permulaan prosiding menghina mahkamah hari ini, Balaguru mendesak agar kes itu dibicarakan di hadapan hakim lain dan bukannya Datuk Collin Lawrence Sequerah, lapor MalayMail.

Peguam bela itu mendakwa kes berkenaan berdasarkan “dengar cakap kali ketiga”, dan mengaitkan rantaian peristiwa bermula apabila pegawai polis memberitahu penolong kanan pendaftar bahawa Lokman menggunakan perkataan “bodoh” kepadanya di mahkamah Khamis lalu, selepas diberitahu untuk berhenti bermain telefon bimbitnya, dan mesej itu kemudiannya disampaikan kepada Raja Rozela yang memaklumkan kepada mahkamah tentang kejadian itu.

Tetapi Sequerah menjawab bahawa Raja Rozela hanya diminta membantu mahkamah dalam prosiding menghina selepas kejadian itu berlaku, dan pegawai polis itu akan menjadi pengadu utama.

Hakim menambah bahawa seorang lagi peguam juga telah mendengar kenyataan itu.

“Jadi dalam erti kata itu, ia bukan perkhabaran tiga kali,” kata Sequerah.

Tetapi Balaguru berhujah bahawa apa yang didengar oleh Raja Rozela daripada penolong pendaftar kanan itu adalah ‘pendapat’ setelah Lokman mendakwa beliau berkata “undang-undang itu bodoh”.

Sequerah kemudian merujuk surat permohonan maaf yang ditulis oleh Lokman kepada mahkamah.

“Dia minta maaf, sekali lagi sebab itu saya beritahu anak guam saya, ‘jangan minta maaf atas sesuatu yang anda tidak buat salah’. Dia mahu perkara itu tidak berlarutan,” balas Balaguru.

“Dia sebenarnya kata dia tak panggil polis ‘bodoh’, dia panggil SOP mahkamah ‘bodoh’, sebab dia kata mereka guna telefon bimbit, kenapa saya tak boleh buat? Dia panggil sistem itu ‘bodoh’,” kata hakim kepada peguam bela.

Balaguru kemudian berkata beliau bersedia untuk meneruskan perbicaraan penghinaan itu walaupun beliau terus meminta kes itu ditangguhkan untuk dibicarakan di hadapan hakim lain.

Balaguru turut berhujah bahawa kejadian Khamis lalu tidak mengganggu perbicaraan Zahid, namun hakim tidak kelihatan yakin, menurut laporan MalayMail.

“Tetapi anda tidak boleh membenarkan orang ramai datang ke sini dan membuat peraturan mereka sendiri semasa kes itu berjalan atau menghalang anggota polis daripada menjalankan tugas mereka yang berpunca daripada arahan yang saya berikan kepada mereka,” kata Sequerah.

Balaguru kemudian mencadangkan penggunaan telefon bimbit semasa mahkamah bersidang perlu dikaji semula.

Sequerah menyatakan bahawa Lokman memberitahu mahkamah bahawa dia sebenarnya mencatatkan nota prosiding mahkamah tetapi bertanya: “Apa urusan yang dia perlu catatkan sedangkan dia bukan wartawan mahkamah?”

Timbalan pendakwa raya Izalina Abdullah meminta mahkamah menolak permohonan Balaguru untuk pertukaran hakim, dengan alasan Sequerah berhak mendengar kes itu kerana berlaku di mahkamahnya.

Izalina juga mengalihkan tumpuan semula kepada pokok isu penghinaan itu.

“Mengenai isu penggunaan telefon bimbit, saya rasa penghinaan hari ini bukan semata-mata melibatkan penggunaan telefon bimbit, malah ia melibatkan penghormatan kepada sistem kehakiman yang sedang berjalan dalam sesuatu kes.

“Mahkamah cuba melindungi kepentingan awam, tetapi apabila mahkamah itu menjalankan fungsi untuk menyampaikan keadilan, jadi apabila kita memasuki sesuatu tempat, ada peraturan yang perlu dipatuhi untuk memastikan prosiding berjalan lancar, tetapi apabila seseorang tidak dapat mengikut perintah untuk tidak menggunakan telefon bimbit, itu dianggap penghinaan.

“Apa salahnya apabila kita pergi ke tempat seseorang, kita mengikut peraturan,” katanya, turut menekankan perkara itu adalah mengenai penggunaan perkataan “bodoh”.

Sequerah memutuskan bahawa beliau paling sesuai mendengar kes itu, menjelaskan bahawa kesalahan yang didakwa dilakukan di hadapannya.

Selepas mengesahkan bahawa Lokman menuntut dibicarakan, Balaguru berkata beliau berhasrat untuk memanggil Raja Rozela sebagai saksi kerana beliau ingin menyoal balasnya tentang apa yang dimaklumkan olehnya kepada mahkamah.

Balaguru malah berkata beliau akan mengambil tindakan penghinaan terhadap Raja Rozela sekiranya ketua pendakwaan kes Zahid itu mengelirukan mahkamah berhubung kejadian itu.

Izalina bagaimanapun membantah sambil berkata tidak perlu berbuat demikian kerana mahkamah boleh memanggil terus pegawai polis berkenaan untuk mengesahkan apa yang sebenarnya dikatakan Lokman.

Tetapi Balaguru menegaskan bahawa terdapat keperluan untuk memanggil Raja Rozela sebagai saksi dan beliau akan memohon sepina ke atasnya.

Memandangkan Balaguru berusaha untuk memanggil Raja Rozela, hakim kemudian menetapkan 3 Ogos sebagai tarikh perbicaraan, setelah menyatakan: “Kita tidak boleh meneruskan hari ini, jadi kita perlu menetapkan tarikh lain.”

Ini bukan kali pertama Lokman didakwa melakukan penghinaan terhadap mahkamah.

Ini bukan kali pertama Lokman terpaksa mempertahankan diri terhadap dakwaan telah melakukan penghinaan terhadap mahkamah.

Pada 15 Julai 2021, Hakim Sequerah mendapati Lokman bersalah menghina mahkamah berikutan tindakannya pada September 2019 yang mengancam saksi pendakwaan dalam perbicaraan bekas Presiden UMNO Datuk Seri Najib Razak membabitkan penyelewengan lebih RM2 bilion dana 1Malaysia Development Berhad (1MDB).

Sequerah, yang merupakan hakim yang mendengar perbicaraan berasingan Najib, pada masa itu telah menjatuhkan hukuman penjara sebulan kepada Lokman atas penghinaan mahkamah yang dilakukan, tetapi membenarkan hukuman itu ditangguhkan sementara menunggu rayuan Lokman ke Mahkamah Rayuan.

Lokman disingkirkan daripada MT UMNO pada Februari 2020 dan dipecat daripada parti itu.

Pada September 2021, UMNO memutuskan untuk membenarkan Lokman menyertai parti itu semula, tetapi hanya menerimanya sebagai ahli biasa.


Pemilih di negeri tak bubar DUN masih perlu keluar undi Parlimen

Pemilih masih tetap perlu keluar mengundi ahli Parlimen mereka pada Pilihan Raya Umum Ke-15 (PRU-15), walaupun negeri mereka tidak mengadakan pengundian serentak dengan Persekutuan, jelas badan pemantau pilihan raya Bersih 2.0.

Dengan potensi sekurang-kurangnya dua negeri yang membubarkan Dewan Undangan Negeri (DUN) untuk mengadakan PRU serentak dengan Parlimen, terdapat kekeliruan sama ada pengundi masih perlu membuang undi jika mereka berdaftar untuk mengundi di negeri yang tidak mengadakan Pilihan Raya Negeri (PRN).

Pengerusi Bersih 2.0 Thomas Fann menjelaskan bahawa PRU bermakna pengundian masih perlu tanpa mengira sama ada ia hanya untuk ahli Parlimen atau kedua-duanya – negeri dan persekutuan.

“Ini bermakna pengundi di negeri itu hanya akan mengundi ahli Parlimen mereka, bukan ahli DUN (ADUN). Mereka masih perlu keluar mengundi kerusi Parlimen kali ini dan mengundi lagi tahun depan untuk kerusi DUN,” jelasnya.

Beliau berkata perbezaan utama pada hari pengundian ialah pengundi di negeri tanpa PRN hanya akan mendapat satu kertas undi untuk memilih ahli Parlimen mereka; dengan pengundian serentak, mereka juga akan mendapat dua kertas undi untuk memilih ADUN mereka.

Beliau berkata sebelum PRU-14, hampir semua negeri kecuali Sarawak mengadakan PRN serentak dengan PRU.

“Tetapi sejak itu, beberapa negeri telah mengadakan pilihan raya negeri yang berasingan iaitu Sabah, Melaka, Johor dan Sarawak, manakala beberapa negeri yang bukan dikuasai Barisan Nasional (BN), mereka tidak akan membubarkan DUN dan akan melakukannya pada pertengahan 2023,” katanya.

Pada 10 Oktober lalu, Perdana Menteri sementara Datuk Seri Ismail Sabri Yaakob mengumumkan pembubaran Parlimen tetapi berkata Sabah, Sarawak, Melaka, dan Johor tidak perlu membubarkan DUN masing-masing, kerana sudah mengadakan PRN tidak lebih dua tahun lalu.

Susulan itu, Perikatan Nasional (PN) yang memerintah tiga negeri diketuai PAS – Kelantan, Terengganu dan Kedah – mengumumkan tidak akan membubarkan DUN masing-masing.

Semalam, Pakatan Harapan (PH) juga mengumumkan Selangor, Negeri Sembilan dan Pulau Pinang tidak membubarkan DUN masing-masing dan akan mengadakan PRN tahun depan.

Sehingga kini, dua negeri diterajui BN iaitu Perlis dan Pahang telah membubarkan DUN masing-masing, manakala Perak belum berbuat demikian.


Undi18 platform anak muda tawar politik segar, kata Tengku Zafrul

Pelaksanaan Undi 18 dilihat sebagai platform anak muda untuk membuktikan mereka mampu menawarkan wadah baharu politik yang lebih segar, kata Bendahari Barisan Nasional (BN) Selangor, Tengku Datuk Seri Zafrul Tengku Abdul Aziz.

Menteri Kewangan itu berkata golongan berkenaan juga mampu mengubah gaya politik tradisional, namun perlu mempunyai pemahaman terhadap isu semasa untuk mereka membuat pilihan yang bijak, demi masa hadapan negara.

“Pada masa sama, Undi18 dilihat dapat memberi peluang kepada golongan muda untuk terlibat aktif, dalam membuat keputusan berkenaan masa depan negara.

Mungkin selepas ini kita boleh melihat lebih ramai golongan muda menjadi pemimpin, baik di peringkat Persekutuan atau negeri.

“Undi 18 juga mampu melahirkan bakal pemimpin yang matang dan berkualiti. Penurunan umur minimum mengundi, dilihat mampu memberi lebih masa kepada golongan muda mendekati dan mendalami arena politik dan kepimpinan negara,” katanya pada Sambutan Hari Belia Negara peringkat Selangor 2022 di Stadium Utama Kuala Selangor, semalam.

Tengku Zafrul berkata apabila terdapat ramai wakil golongan muda dalam arena politik, sudah pasti suara generasi ini akan lebih didengari.

“Ruang dan platform ini juga berupaya melihat lebih ramai golongan muda akan terlibat aktif dalam membuat keputusan berkenaan masa depan negara,” katanya.

Dalam pada itu, Tengku Zafrul berkata keadaan pandemik Covid-19 telah mewujudkan peningkatan bilangan usahawan muda dan kebergantungan perniagaan kepada teknologi pendigitalan, khususnya ekonomi gig.

“Penglibatan anak muda belia dalam industri digital ini, berupaya memberikan rangsangan ekonomi dan sumbangan idea yang baharu kepada kerajaan dan generasi milineal ini tidak lagi mengharapkan penggantungan kepada ekonomi dan pekerjaan tradisional,” katanya.

Dalam pada itu, Tengku Zafrul berkata sambutan Hari Belia Negara peringkat Selangor yang berlangsung selama dua hari bermula semalam itu, turut menyediakan segmen ‘Y-Career’ iaitu pameran kerjaya yang melibatkan lebih 26 buah syarikat menawarkan lebih 500 peluang pekerjaan kepada anak tempatan.


PRN Melaka: Pemuda PH terpaksa terima Idris, Nor Azman

Pemuda Pakatan Harapan (PH) menyerahkan kepada rakyat Melaka untuk memutuskan sama ada pemilihan Datuk Seri Idris Haron dan Datuk Nor Azman Hassan sebagai calon pakatan itu langkah tepat atau sebaliknya.

Mengakui ada pemimpin dalam pakatan itu yang tidak bersetuju dengan pencalonan kedua-dua bekas Ahli Dewan Undangan Negeri (ADUN) yang sebelum ini mewakili UMNO, Ketua Pemuda PH Howard Lee Chuan How enggan memberi pandangan peribadinya.

Namun dia mengakui Pemuda PH akur dengan keputusan pimpinan tertinggi pakatan itu untuk mencalonkan kedua-duanya pada Pilihan Raya Negeri (PRN) Melaka di bawah tiket PH.

Howard mengakui ada dalam kalangan ahli PH tidak bersetuju dengan keputusan itu, dengan asas yang kukuh dan kuat, tetapi enggan memberi pandangan peribadinya.

“Saya tak nak menyatakan pendirian peribadi saya, sebab ini (platform) bukan tempat dia tetapi amat jelas ada yang tidak setuju dalam Pakatan Harapan, dan memang asasnya kukuh dan kuat.

“Akan tetapi apabila keputusan telah dibuat secara berjemaah, itulah keputusan yang perlu diakur dan bagi saya yang penting adalah rakyat Melaka akan tentukan sama ada itu adalah keputusan yang tepat, dan kita tidak mendahului dan tidak mahu dan tidak akan mendahului keputusan rakyat negeri Melaka,” katanya pada satu sidang media, di Melaka hari ini.

Semalam, Pengerusi PH, Datuk Seri Anwar Ibrahim ketika membuat pengumuman itu berkata Idris akan bertanding di kerusi Asahan iaitu kerusi tradisi PKR, manakala Nor Azman kekal di Pantai Kundor, kerusi tradisi Parti Amanah.

Lee berkata dia sendiri merasakan terdapat perbualan serta naratif negatif yang akan timbul kesan daripada keputusan tersebut, namun menganggap perkara itu sebagai lumrah dan fitrah dalam pilihan raya.

“Bagi saya yang penting sekarang adalah kita sampaikan apa yang Pakatan Harapan tawarkan dan bakal bawa sebagai agenda pentadbiran Pakatan Harapan negeri Melaka (sekiranya menang) nanti,” katanya.

Terdahulu, Lee berkata Pemuda PH sangat mengalu-alukan dan menyambut baik keputusan Majlis Presiden PH mencalonkan ramai individu daripada sayap pemuda parti gabungan itu untuk PRN Melaka, dengan lebih 35 peratus atau 10 daripada 28 kerusi Dewan Undangan Negeri (DUN) bakal ditandingi.

Antara calon berkenaan ialah Muhamad Danish Zainudin, 25, yang bakal bertanding di kerusi Pengkalan Batu, manakala Leng Chau Yen, 37, (Bandar Hilir); Mohamad Asri Ibrahim, 35, (Lendu); Law Bing Haw, 40, (Machap Jaya); B. Prasanth Kumar, 27, (Rim); dan Farzana Hayani Mohd Nasir, 21, (Sungai Rambai).

SPR menetapkan esok sebagai hari penamaan calon, diikuti 16 November bagi pengundian awal dan 20 November pengundian biasa.

PRN Melaka diadakan susulan keputusan Yang di-Pertua Negeri Tun Mohd Ali Rustam membubarkan Dewan Undangan Negeri (DUN) setelah mendapat nasihat Ketua Menteri Datuk Seri Sulaiman Md Ali yang kehilangan majoriti.


Kedah catat sejarah, luluskan geran tanah terbanyak

Kedah mencatatkan rekod kelulusan suratan hak milik tanah, geran dan Lesen Pendudukan Sementara (LPS) terbanyak iaitu lebih 7300 dalam tempoh tiga tahun pemerintahan.

Menurut Menteri Besar kedah, YAB Dato’ Seri Muhammad Sanusi Md Nor ia juga menjadi satu rekod dalam negara kerana tidak pernah ada kerajaan negeri meluluskan surat hak milik sebanyak itu.

“Ada yang sudah beberapa generasi daripada tok wan dan tok dan sekarang cucu duduk di tanah itu.

“Maka wajar pada pertimbangan kita untuk kita luluskan sebagai tapak rumah milik mereka secara sah,” ujarnya dalam Majlis Penyampaian Geran Dan Lesen Pendudukan Sementara (LPS) Bagi Daerah Yan bertempat di Masjid Al-Wustho Guar Cempedak, di sini.

Kata Muhammad Sanusi, Majlis Penyampaian Geran hari ini melibatkan pemberian sembilan geran tanah di sekitar Mukim Yan, Mukim Dulang dan Mukim Sala Besar serta 80 LPS di sekitar kawasan Bukit Besar dan Mukim Sala Besar.

Tambahnya, beliau telah berbincang dengan pihak pegawai daerah untuk mengusahakan agar 80 LPS itu dapat diluluskan hak milik tanah tahun ini juga.

Dalam soal memohon tanah kerajaan, katanya kerajaan akan mengutamakan rakyat yang tidak berkemampuan dan memerlukan tanah.

“Orang yang mampu, yang ada duit, kalau nak tanah, belilah. Jangan mohon tanah Kerajaan.

“Kesian pada orang miskin yang tidak ada tanah dan terpaksa menumpang tanah orang,” kata Sanusi lagi.

Menteri Besar itu turut mencadangkan kepada Pengarah Pejabat Tanah dan Galian (PTG) Kedah, Datuk Md Shuhaime Abd Rahman dan juga Pegawai-Pegawai Daerah di seluruh Kedah supaya mencari tanah kerajaan yang masih ada untuk dijadikan plot tapak rumah.

Jelas beliau, plot tanah itu akan dilengkapi dengan kemudahan infra bagi sesebuah kawasan kediaman dan mereka yang kurang berkemampuan boleh memohon.


Saksi beritahu Zahid cari sumber kewangan lain bina masjid selepas akaun disita

Mahkamah Tinggi hari ini diberitahu bahawa Datuk Seri Dr Ahmad Zahid Hamidi mencari sumber kewangan lain bagi meneruskan pembinaan Masjid Tuminah Hamidi di Bagan Datuk, Perak selepas akaun Yayasan Akalbudi (YAB) disita oleh Suruhanjaya Pencegahan Rasuah (SPRM).

Pengurus projek pembinaan masjid berkenaan, Ramli Ngah, 56, berkata beliau mengetahui perkara itu kerana ia dibincangkan di tapak projek masjid berkenaan yang membabitkan kos pembinaan RM43.7 juta, menurut laporan Bernama.

Beliau berkata demikian semasa disoal balas Timbalan Pendakwa Raya Datuk Mohd Dusuki Mokhtar pada perbicaraan kes Ahmad Zahid yang diperintah membela diri atas 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB.

Saksi pembelaan kesembilan itu, bagaimanapun tidak mengetahui daripada mana sumber kewangan lain yang diperoleh Ahmad Zahid bagi meneruskan pembinaan masjid berkenaan.

Selain itu, Ramli mengesahkan bahawa pembinaan masjid tersebut menerusi satu surat perjanjian antara syarikat Noble Energy Construction Sdn Bhd selaku kontraktor pembinaan, Yayasan Restu dan Yayasan Al-Falah (pemaju) yang disediakan oleh peguam firma guaman Lewis & Co.

Semasa ditanya Mohd Dusuki mengapa perjanjian bagi pembinaan masjid itu tidak termasuk Yayasan Akalbudi, Ramli berkata ia di luar pengetahuannya dan beliau tidak pernah melihat serta membaca surat perjanjian itu.

Mohd Dusuki: Mengapa Yayasan Restu ada dalam perjanjian itu?

Ramli: Kerana Yayasan Restu terlibat dalam kerja-kerja hiasan dalaman (masjid).

Saksi itu tidak bersetuju dengan cadangan Mohd Dusuki bahawa Yayasan Akalbudi sepatutnya dimasukkan dalam kontrak perjanjian pembinaan masjid kerana ia membabitkan sumbangan murni dan tidak perlu disembunyikan.

Semalam, Ramli memberitahu mahkamah, syarikat kontraktor bagi pembangunan projek masjid itu tidak menerima bayaran selama tiga bulan kerana akaun YAB disita oleh SPRM sekitar pertengahan 2018, menyebabkan tempoh penyiapan masjid itu lewat daripada pelan asal tarikh siap, namun kerja pembinaan diteruskan semula awal 2019 selepas mendapat kelulusan daripada Yayasan Al-Falah (milik keluarga Ahmad Zahid).

Sementara itu, Ketua Kampung kawasan Sungai Keli, Hutan Melintang, Bagan Datuk, Kamarulzaman Sampol, 54, memberitahu mahkamah bahawa Ahmad Zahid selaku Ahli Parlimen Bagan Datuk dikenali sebagai pemimpin yang kerap membuat pelbagai sumbangan amal dan kebajikan kepada penduduk kawasan itu.

“Datuk Seri (Ahmad) Zahid pernah mengeluarkan sumbangan peribadi RM100,000 bagi membaik pulih Sekolah Agama Rakyat Sungai Keli yang telah uzur dan bangunan itu siap sepenuhnya pada 2007.

“Sumbangan lain termasuk pembiayaan kos RM80,000 bagi menukar atap bumbung masjid yang bocor dan membina pagar Masjid Sungai Keli yang siap sepenuhnya pada 2008 dan membina dewan makan di Maahad Tahfiz Al Quran Wal Qiraat Addin yang menelan kos RM20,000,” kata saksi pembelaan ke-11 itu.

Perbicaraan di hadapan Hakim Datuk Collin Lawrence Sequerah bersambung.


Penolong pegawai tadbir MBSA lemas ketika menyelam di Pulau Tenggol

Seorang kakitangan Jabatan Kesihatan Persekitaran Majlis Bandaraya Shah Alam (MBSA) meninggal dunia ketika melakukan aktiviti menyelam bersama rakannya di perairan Tokong Timur, Pulau Tenggol, hari ini.

Puspasari Aminuddin, 37, penolong pegawai tadbir di jabatan berkenaan ditemui tidak bernafas ketika timbul dari selaman kira-kira jam 9.40 pagi tadi selepas kira-kira 15 minit di dalam air walaupun masa diperuntukkan adalah 45 minit.

Ketua Polis Daerah, Superintenden Baharudin Abdullah berkata mangsa bersama dua rakannya tiba di Tokong Timor Pulau Tenggol untuk melakukan aktiviti selaman bersama pelancong lain, kira-kira jam 9.25 pagi.

“Bagaimanapun, mangsa didapati terapung di permukaan air selepas 15 minit menyelam dan kejadian itu disedari oleh pemandu bot. Menurut pemandu bot, mangsa sudah tidak bernyawa ketika dibawa naik ke bot,” katanya hari ini.

Baharudin berkata, mayat mangsa dibawa ke Unit Forensik Hospital Dungun untuk tindakan lanjut.

“Mangsa dikatakan memiliki sijil menyelam dan menyertai trip harian itu dan dijangka pulang semula ke Dungun pada petang ini,” katanya.

Puspasari bersama dua rakannya dikatakan tiba di Dungun jam 10 malam tadi untuk melakukan aktiviti selaman skuba di pulau peranginan itu.

Sementara itu memetik BH, pemandu bot kumpulan itu, Mohamad Sani, berkata beliau pelik apabila melihat mangsa timbul selepas hanya 15 minit menyelam tetapi tidak berbuat apa-apa kerana fikirkan wanita berkenaan mahu berehat atau mengambil nafas.

“Apabila melihat mangsa tidak bergerak, saya mula curiga sebelum menghidupkan enjin bot dan pergi mendapatkan mangsa dalam jarak kira-kira 150 meter. Mangsa tidak menunjukkan tindas balas selepas saya mengejutkan beberapa kali sebelum saya menaikkan dia ke atas bot dan memeriksa nadi,” katanya.

Mohammad berkata, selepas membuat pemeriksaan nadi, mangsa didapati meninggal dunia sebelum segera menghubungi talian kecemasan.

Sementara itu, MBSA dalam kenyataan mengesahkan Puspasari bertugas di Jabatan Kesihatan Persekitaran.


Penolakan tawaran CSA Muhyiddin tonjol sikap pemimpin tak ikhlas jaga rakyat

Dengan pengumuman perletakan jawatan beliau semalam, maka berakhirlah jangka hayat pentadbiran Tan Sri Muhyiddin Mohd Yassin sebagai Perdana Menteri yang bermula pada 1 Mac 2020 setelah kejatuhan Kerajaan Pakatan Harapan (PH) pada 24 Februari sebelumnya.

Kisah Muhyiddin hampir sama dengan kisah Tun Dr Mahathir Mohamad yang, setelah meletakkan jawatan sebagai Perdana Menteri, mengemukakan pelan untuk membentuk kerajaan perpaduan merentas jurang politik bagi kembali berkuasa tetapi ditolak oleh parti lain.

Bezanya adalah tawaran kerajaan perpaduan Dr Mahathir dibuat tatkala beliau telah kehilangan jawatan, diberi peluang untuk menjadi Perdana Menteri Interim dan di dalam usaha beliau untuk membentuk sebuah kerajaan baru bagi menggantikan Kerajaan PH yang sudah terkubur.

Berlainan pula ceritanya dengan Muhyiddin yang bukan menawarkan kerajaan perpaduan yang memerlukan pembentukan barisan Jemaah Menteri yang datang daripada parti-parti yang berlainan ideologi atau daripada para profesional tatkala beliau sudah tidak lagi berkuasa.

Sebaliknya tawaran Muhyiddin hanyalah tawaran Perjanjian Keyakinan dan Pembekalan (CSA) berupa tujuh komitmen kepada parti-parti pembangkang sebagai tukaran kepada komitmen mereka untuk menyokong usul undi percaya kepada beliau selaku Perdana Menteri.

Tawaran ini pula muncul ekoran tindakan 15 Ahli Parlimen UMNO menarik sokongan kepada Muhyiddin dan Kerajaan PN sekali gus menimbulkan keraguan tentang keabsahan beliau sebagai Perdana Menteri dan kedudukan Kerajaan PN sebagai kerajaan yang memerintah.

Tujuan Muhyiddin mengemukakan tawaran ini pula adalah untuk membolehkan kerajaan terus berfungsi di waktu pandemik dengan sokongan bi-partisan di Parlimen selain untuk tidak membiarkan kumpulan kleptokrat memerintah jika kemelut politik tidak diselesaikan segera.

Pemberian tawaran CSA ini adalah satu langkah amat berani yang diambil oleh Muhyiddin, setelah berunding dengan rakan-rakan beliau di dalam Kabinet dan pimpinan parti-parti dalam Kerajaan PN, memandangkan kepada suasana permusuhan yang ditunjukkan kepada beliau.

Pastinya pemberian tawaran CSA ini dibuat setelah diambil kira perhitungan untung rugi kepada kerajaan, rakyat dan negara, apa lagi bila dikatakan bahawa pihak yang mula-mula mencadangkannya adalah beberapa Ahli Parlimen daripada parti-parti pembangkang sendiri.

Pemberian tawaran CSA ini juga dikira munasabah bila difikirkan bahawa bila tindakan sama dibuat di Perak oleh Menteri Besarnya dari UMNO, Datuk Saarani Mohamad, pada Disember 2020 lalu ia disambut baik oleh parti-parti pembangkang dan pertubuhan-pertubuhan sivil.

Ia juga dikira rasional kerana tempoh dua bulan akan datang adalah amat genting di mana kerajaan merancang untuk mencapai imuniti kelompok pada bulan Oktober dan sasaran ini tidak akan tercapai jika negara terganggu dengan kemelut politik yang tidak berkesudahan.

Tujuh komitmen yang Muhyiddin tawarkan juga adalah menarik dan boleh memastikan kepentngan rakyat terjaga, meliputi perkara-perkara yang pernah parti-parti pembangkang perjuangkan di samping tidak menggadaikan prinsip perjuangan mana-mana parti, iaitu:

1. Komitmen untuk memberi peruntukan tahunan yang sama kepada semua Ahli Parlimen tanpa mengira parti politik
2. Komitmen untuk membuat penambahbaikan substantif Pelan Pemulihan Negara berdasarkan input dan cadangan yang diperolehi daripada libat urus Menteri Kewangan dengan pelbagai pihak termasuk pimpinan parti pembangkang
3. Komitmen untuk membentangkan di Parlimen suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti.
4. Komitmen untuk memperkukuhkan reformasi parlimen dengan memastikan jumlah Ahli Parlimen Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.
5. Komitmen untuk melaksanakan Undi 18 tanpa menunggu pelaksanaan pendaftaran automatik yang akan mengambil masa.
6. Komitmen untuk merundingi terlebih dahulu dengan semua Ahli Parlimen rang undang-undang termasuk rang undang-undang perbekalan yang akan dibentangkan di Parlimen.
7. Komitmen untuk memberikan saraan dan kemudahan yang setara dengan seorang Menteri Kanan kepada Ketua Pembangkang.

Malangnya, di sebalik menyahut jemputan Muhyiddin supaya untuk membincangkan cadangan-cadangan ini, parti-parti pembangkang di dalam PH khususnya terus sahaja mengeluarkan kenyataan media melalui Majlis Presidennya yang menempelak tawaran itu.

Yang menjadi perhatian utama mereka bukanlah membincangkan isi tawaran Muhyiddin ini tetapi mempolitikkannya dengan mendakwa ia adalah pengakuan terbuka bahawa beliau telah hilang sokongan majoriti ahli Dewan Rakyat yang mewajibkan beliau meletakkan jawatan.

Penolakan serta-merta Majlis Presiden PH terhadap tawaran Muhyiddin ini merupakan satu manifestasi kepada kegelojohan PH di dalam membuat keputusan sekali gus menonjolkan obsesi PH untuk merampas kuasa walhalnya belum tentu kuasa akan menjadi milik mereka.

Jika para pemimpin PH benar-benar ikhlas, mereka sepatutnya menimbangkan secara rasional tawaran Muhyiddin di dalam mesyuarat parti-parti komponen di samping menunjukkan kematangan berpolitik dengan sekurang-kurangnya memberikan tawaran balas ke atasnya.

Para pemimpin PH seharusnya menunjukkan secara telus dan terbuka kepada rakyat apakah yang dikatakan perancangan lebih baik yang mereka ada untuk dibandingkan dengan tawaran Muhyiddin tetapi ia tidak berlaku di mana tiada sebarang penjelasan pun diberi mengenainya.

Menyedihkan sekali reaksi PH dan parti-parti pembangkang lain ini yang sekali gus menjadi bukti jelas betapa para pemimpinnya tidak benar-benar ikhlas untuk menjaga kepentingan rakyat sebaliknya hanya mahu mengejar kuasa sehingga menolak mentah-mentah tawaran ini.

Tiada apa pun yang perlu dikesalkan oleh Muhyiddin bila tawaran beliau ini ditolak, malah ia sebaliknya akan tercatat dalam lipatan sejarah sebagai satu tanda kerendahan hati dan keikhlasan beliau untuk benar-benar memastikan kepentingan rakyat dan negara terjaga.

Sesungguhnya perletakan jawatan Muhyiddin adalah satu tindakan bermaruah yang menjadi bukti bahawa beliau bukan gila kuasa dan, jika Perdana Menteri baru datang dari pendokong PN juga, bukan dari pendokong PH, seperti diperkata maka PH-lah yang perlu menyesal.

Muhyiddin akan dikenangi sebagai seorang Perdana Menteri yang bertungkus-lumus memerangi musibah Covid-19 tetapi terpaksa berundur di saat bayang-bayang kejayaan sudah terlihat ekoran sikap tidak berkompromi beliau ke atas prinsip kedaulatan undang-undang.

Dr Kamarul Zaman Haji Yusoff
Pensyarah Kanan di Kolej Undang-Undang, Kerajaan dan Pengajian Antarabangsa (COLGIS), Universiti Utara Malaysia (UUM).


Bersatu tak tanding PRN Sarawak, hormati rakan GPS: Muhyiddin

Parti Pribumi Bersatu Malaysia (Bersatu) tidak akan bertanding pada Pilihan Raya Negeri (PRN) Sarawak yang akan diadakan bulan depan, kata Presidennya, Tan Sri Muhyiddin Yassin, hari ini.

Beliau berkata keputusan itu dibuat sebagai menghormati pandangan gabungan Parti Sarawak (GPS) yang pernah menjadi parti rakan Perikatan Nasional (PN) di bawah pentadbiran beliau sebelum ini.

“Keputusan itu dibuat, selepas sesi perbincangan bersama Pengerusi Gabungan Parti Sarawak (GPS) Tan Sri Abang Johari Tun Openg baru-baru ini.

“Bersatu tidak akan bertanding di Sarawak kerana itu hasrat kepada pimpinan parti GPS, walaupun kita ada tempat tertentu yang kita percaya kita boleh menang, langkah ini supaya parti yang sudah ada di Sarawak menang dengan cemerlang.

“Jadi untuk menghormati pandangan pimpinan itu yang pasti saya yakin GPS mempunyai kekuatan dan GPS adalah parti rakan dalam kerajaan yang ada sewaktu saya berkhidmat… jadi kita menghormati pandangan mereka,” katanya pada sidang media selepas merasmikan Persidangan Bersatu Bahagian Pagoh Kali Ketiga di Lenga, di Muar.

Bagaimanapun Pengerusi PN itu berkata Abang Johari memberi bayangan bahawa pada Pilihan Raya Umum ke-15 (PRU15), beliau menyatakan mungkin akan memberi pertimbangan kepada mana-mana parti lain untuk menyertai bersama GPS termasuk PN.

“Paling penting dalam perbincangan itu (bersama Abang Johari), pandangan daripada pihak GPS ialah supaya kerusi yang sedia ada itu dikekalkan,” katanya.

GPS dianggotai Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Suruhanjaya Pilihan Raya (SPR) sebelum ini memaklumkan hari penamaan calon ditetapkan pada 6 Disember, pengundian awal (14 Disember) dan pengundian biasa (18 Disember), dengan kempen selama 12 hari.

Terdapat seramai 1,252,014 pengundi biasa berdasarkan daftar pemilih yang dikemas kini sehingga 2 November 2021, dan 12,585 anggota tentera dan pasangan, 10,458 orang anggota polis dan pasangan serta 113 pengundi tidak hadir luar negara.

Mengulas mengenai peletakan jawatan Naib Presiden Bersatu, Datuk Mohd Rafiq Naizamohideen sebagai Pengerusi PN Melaka dan Ketua Badan Pimpinan Bersatu Melaka, Muhyiddin berkata pengganti baharu bagi jawatan itu akan diumumkan dalam masa terdekat.

Muhyiddin yang juga Ahli Parlimen Pagoh berkata tindakan Mohd Rafiq disifatkan sebagai satu langkah terhormat, sekali gus membolehkan rombakan Badan Pimpinan Negeri (BPN) dapat dibuat susulan pasca PRN Melaka.

“Terbukti benar beliau meletakkan jawatan berundur dan ini satu langkah terhormat, iaitu memberi laluan supaya kita dapat buat rombakan BPN. Saya akan putuskan siapa yang bakal mengganti ataupun rombakan yang lain dalam tempoh beberapa hari lagi,” katanya.

Semalam, Mohd Rafiq mengumumkan keputusannya meletak jawatan berkuat kuasa serta-merta, bagi memberi peluang kepada kepimpinan baharu untuk mengetuai Bersatu Melaka dan PN Melaka, supaya mempunyai masa mencukupi bagi membuat persiapan menghadapi PRU15.

Ketika ditanya mengenai saranan UMNO supaya PRU15 disegerakan, Muhyiddin berkata beliau telahpun memaklumkan kepada Perdana Menteri Datuk Seri Ismail Sabri Yaakob, supaya perbincangan diadakan bagi menentukan masa yang bersesuaian.

“Saya sudah maklumkan kepada Perdana Menteri supaya ada perbincangan dibuat untuk menentukan masa yang sesuai, mungkin di peringkat Perdana Menteri mengikut perlembagaan ia akan membawa kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Tapi saya pasti ia akan mengambil pertimbangan, situasi dan keadaan serta kerjasama antara parti politik yang dijalinkan menerusi perjanjian persefahaman (MoU), dalam menstabilkan situasi politik,” kata Muhyiddin yang juga Ahli Dewan Undangan Negeri (ADUN) Pagoh.

Pada 21 November lalu, Timbalan Presiden UMNO Datuk Seri Mohamad Hasan yang juga ADUN Rantau, dilaporkan berkata PRU15 wajar diadakan dalam masa terdekat.


PRN Johor: Tak dapat sokongan, UMNO tukar calon di dua DUN

UMNO menukar dua calon Pilihan Raya Negeri (PRN) Johor sehari sebelum penamaan jam 9 pagi tadi, setelah dikatakan calon awal tidak mendapat sokongan akar umbi.

Malah, Pengerusi Badan Perhubungan UMNO Johor Datuk Hasni Mohammad juga dilaporkan berkata pertukaran itu bagi membolehkan Barisan Nasional menampilkan calon terbaik.

Media melaporkan pertukaran itu melibatkan calon kerusi Dewan Undangan Negeri (DUN) Sungai Balang dan Tanjung Surat.

Sebelum ini, UMNO mengumumkan Mohd Helmi Abdul Latif sebagai calon di DUN N16 Sungai Balang di Parlimen Muar.

Bagaimanapun, ia ditukar kepada calon baharu iaitu Selamat Takim.

Memetik Malaysiakini, Selamat menafikan dakwaan bahawa dirinya tidak mendapat sokongan akar umbi sehingga berlaku penolakan terhadap pencalonannya di kawasan tersebut.

“Isu pertukaran calon adalah proses normal ketika rundingan. Kepimpinan tertinggi yang tentukan siapa calon terbaik. Tidak ada isu penolakan,” kata Selamat seperti dilapor portal tersebut, pada Sabtu.

Sementara itu, Setiausaha Pemuda Barisan Nasional (BN), Fadzmel Fadzil dilaporkan berkata, calon baharu dipertaruhkan bagi DUN N39 Tanjung Surat ialah Aznan Tamin.

Aznan yang juga Ketua Pemuda UMNO Bahagian Pengerang diberikan watikah pencalonan menggantikan Datuk Syed Sis Abd Rahman.

Aznan menerusi hantaran di Facebook turut mendapatkan restu ibunya sebelum sebelum bergerak ke Pusat Penamaan Calon pagi tadi.

“Emak, reda emak adalah reda Allah. Doamu mampu menembus langit.

“Sebelum bergerak ke penamaan calon, perkara wajib yang saya lakukan ialah memohon restu ibu. Terima kasih mak atas segala-galanya,” katanya.


Perbicaraan Shafee dalam kes wang haram ditangguh 22 Julai

Mahkamah Tinggi Kuala Lumpur hari ini menangguhkan perbicaraan peguam, Tan Sri Muhammad Shafee Abdullah dalam kes pengubahan wang haram sebanyak RM9.5 juta pada 22 Julai nanti, ia susulan perintah kawalan pergerakan (PKP 3.0).

Shafee berdepan pertuduhan menerima wang tersebut daripada bekas Perdana Menteri, Datuk Seri Najib Razak.

Perbicaraan tersebut sepatutnya bersambung hari ini di hadapan Hakim Datuk Muhammad Jamil Hussin selepas ditangguhkan pada 4 Jun lalu disebabkan bermulanya PKP pada awal minggu tersebut

Menurut laporan Malaysiakini, Timbalan Pendakwa Raya Afzainizam Abdul Aziz mengesahkan perbicaraan hari ini dibatalkan ekoran Fasa 1 PKP 3.0

“(Perbicaraan disambung dari) 22 hingga 23 Julai, berdasarkan tarikh yang ada (sebelum ini) ditetapkan oleh mahkamah,” katanya dipetik laporan itu.

Shafee didakwa atas dua pertuduhan pengubahan wang haram RM9.5 juta yang didakwa diterimanya dari Najib dan dua pertuduhan membuat kenyataan palsu kepada Lembaga Hasil Dalam Negeri (LHDN).

Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta, melalui cek dikeluarkan oleh Najib yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 11 September 2013 dan RM5.2 juta lagi pada 17 Februari 2014.

Pertuduhan mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman penjara maksimum lima tahun atau denda atau kedua-duanya, jika sabit kesalahan.

Shafee juga didakwa atas dua pertuduhan terbabit dalam transaksi hasil daripada aktiviti haram, iaitu mengemuka penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.

Tertuduh didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015, jika sabit kesalahan akan berdepan hukuman penjara maksimum 15 tahun dan denda tidak kurang dari lima kali ganda daripada jumlah hasil aktiviti haram.


Mungkin MOU dengan kerajaan akan gagal, kata Kit Siang

Memorandum Persefahaman (MOU) antara Pakatan Harapan (PH) dengan kerajaan mungkin gagal tetapi ia tidak boleh berpunca daripada parti-parti yang berada dalam blok pembangkang, kata Lim Kit Siang.

Pemimpin veteran DAP itu tidak menolak kerjasama tersebut akan gagal, malah terdapat pemimpin akar umbi DAP yang membangkitkan persoalan tersebut dalam mesyuarat yang diadakan bagi membincangkan berhubung isu MOU tersebut.

“Satu persoalan yang kerap ditanya dalam mesyuarat zoom DAP di seluruh negara adalah sama ada memorandum persefahaman keyakinan-perbekalan-reformasi (CSR) di antara Perdana Menteri Datuk Seri Ismail Sabri Yaakob dan PH boleh gagal.

“Ya, memorandum CSR ini mungkin akan gagal, kerana kerajaan Ismail Sabri ini bukanlah sebuah kerajaan PH, tetapi sebarang kegagalan ini tidak boleh disebabkan oleh parti-parti Pakatan Harapan yang tidak memenuhi komitmen kita di bawah memorandum ini,” katanya dalam satu kenyataan hari ini.

Menurutnya lagi, terdapat syarat dan batasan yang tidak boleh dilanggar antara kedua-dua pihak yang menandatangani MOU tersebut dan perlu menghormatinya sebagai persefahaman antara satu sama lain.

“Namun, terdapat ‘garis merah’ (batasan) yang tidak boleh dicabuli oleh mana-mana pihak, misalnya, membiarkan Malaysia menjadi lebih kleptokratik, lebih autokratik, atau semakin tidak demokratik,” katanya lagi.

Blok pembangkang, PH dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.

Bagaimanapun, MOU tersebut tidak ditandatangani parti pembangkang yang berada di blok Tun Dr Mahathir Mohamad, iaitu Pejuang, Warisan dan Muda.


Kedah Aerotropolis bukan kerja Pak Kadok: MB jawab Anthony Loke

Menteri Besar Kedah, Datuk Seri Muhammad Sanusi Md Nor menegaskan jawapan Menteri Pengangkutan, Anthony Loke bahawa kerajaan negeri tidak pernah memohon projek Kedah Aerotropolis, adalah palsu.

Katanya semua proses yang perlu dipenuhi antara kerajaan negeri dengan Kerajaan Persekutuan sudah dilakukan yang ketika permohonan, pembentangan dan rundingan dibuat menterinya bukan Anthony Loke.

“PM (Perdana Menteri) bukan PMX (Datuk Seri Anwar Ibrahim). Adakah kerana orang politik dalam kerajaan bertukar, semua fail lama telah tidak laku atau hilang?

“Pembentangan kepada Majlis Perancagan Fizikal Negara (MPFN) sudah dibuat pada Ogos dan November 2020. Sudah menerima lapan nasihat yang sedang dipenuhi. Walaupun Perdana Menteri dan Menteri Pengangkutan bertukar, tetapi semua jabatan yang bertanggungjawab masih ada di situ,” katanya dalam kenyataan hari ini.

Semalam, Kementerian Pengangkutan menafikan kerajaan membatalkan projek Kedah Aerotropolis, sebaliknya menegaskan permohonan mengenainya tidak pernah dikemukakan kepada kerajaan.

Tambah Muhammad Sanusi, permohonan dan pembentangan kepada dua Perdana Menteri sebelum ini sudah dibuat dan pembentangan kepada Menteri di Jabatan Perdana Menteri untuk dibuat penelitian oleh Unit Kerjasama Awam Swasta (UKAS) sudah dibuat, namun berstatus belum selesai.

“Permohonan untuk pembentangan kepada Perdana Menteri (Anwar) sudah dibuat melalui dua surat iaitu surat daripada Setiausaha Kerajaan Negeri (SUK) dan KXP Airportcity Holding. Secara verbal juga sudah dimaklumkan kepada beliau sewaktu syarahan Kerajaan MADANI pada 19 Januari lalu.

“Saya juga dimaklumkan oleh Sultan Kedah bahawa Baginda sendiri telah bertitah kepada Perdana Menteri tentang keperluan projek ini disegerakan dalam majlis mengadap, tetapi Perdana Menteri menyatakan kerajaan tiada keupayaan kewangan buat masa ini.

“Oleh itu, saya simpulkan bahawa beliau belum ada maklumat terperinci tentang projek ini, maka saya arahkan SUK utus surat kepada PMX untuk diadakan pembentangan dan saya juga tandatangan surat KXP Airportcity kepada PMX sebagai Pengerusi yang statusnya ‘pending’,” katanya.

Beliau berkata, Kajian Impak Alam Sekitar (EIA) dan Kajian Impak Alam Sekitar Terperinci (DEIA) sudah dibuat dan perincian itu telah dilakukan seperti yang dikehendaki dalam maklum balas Jabatan Alam Sekitar (JAS).

Selain itu katanya, sesi lawatan, perjanjian persefahaman, usahawasama dan pelbagai langkah lain telah dilakukan sementara menunggu kelulusan yang belum diperolehi.

“Ini bukan kerja Pak Kadok atau Mat Jenin. Ini kerja serius. Jawatankuasa Teknikal Kedah Aerotropolis diketuai oleh Tan Sri Dr. Ir. Jamilus Husin, bekas Ketua Pengarah Jabatan Kerja Raya (JKR) yang membangunkan KLIA dan terlibat dengan beberapa airport lain di dunia.

“Beliau diberi jolokan The Airport Man. Tak mungkin Jawatankuasa Teknikal diketuai oleh tokoh berpengalaman luas seperti ini tidak ambil kira persekitaran, tataletak dan interaksi projek dengan infrastruktur lain. Ini bukan presentation di medsos (sosial media), ini projek besar untuk negeri dan negara,” katanya.


Adakah Najib, Arul Kanda bersalah kes mengubah laporan audit 1MDB?

Hampir tiga tahun sejak perbicaraan bermula, bekas Perdana Menteri (PM) Datuk Seri Najib Razak akan tahu hari ini (3 Mac 2023) jika beliau perlu membela diri di Mahkamah Tinggi Kuala Lumpur dalam perbicaraan gangguan laporan audit 1Malaysia Development Bhd (1MDB)

Hakim Mohamed Zaini Mazlan, (kini Hakim Mahkamah Rayuan), bersedia untuk menyampaikan keputusannya terhadap Najib serta sama ada keterangan bekas Presiden 1MDB, Arul Kanda Kandasamy dalam perbicaraan terhadap Najib adalah benar.

Perbicaraan yang bermula pada 18 November 2019 ini berlangsung selama 43 hari dengan 16 saksi pendakwaan dipanggil memberi keterangan.

Dalam perbicaraan ini, Najib didakwa menyalahgunakan kedudukannya sebagai perdana menteri dan menteri kewangan antara 22 Februari dan 26 Februari 2016 dengan didakwa mengarahkan pindaan kepada laporan audit 1MDB – yang sudah sedia untuk dibentangkan kepada Jawatankuasa Kira-kira Awam Parlimen ( PAC) – sebelum ia dimuktamadkan.

Najib didakwa berbuat demikian untuk melindungi dirinya daripada tindakan sivil atau jenayah berhubung peranannya dalam pengendalian operasi 1MDB.

Secara berasingan, Arul Kanda menghadapi pertuduhan bersubahat dengan bekas Presiden UMNO itu dalam salah guna kuasa berhubung laporan audit 1MDB, tetapi turut memberi keterangan sebagai saksi pendakwaan ke-15 dalam perbicaraan ini.

Apakah makna keputusan hari ini?

Najib sudah pun menjalani hukuman penjara 12 tahun dan didenda RM210 juta setelah disabitkan bersalah dalam kes penyelewengan dana daripada bekas anak syarikat 1MDB, SRC International Sdn Bhd. Dia sekarang masih cuba mencabar sabitan dan hukumannya.

Sekiranya dalam kes audit 1MDB ini Najib diperintahkan membela diri, ini adalah kali kedua sejak kes SRC International beliau perlu berbuat demikian.

Memandangkan ini hanya di peringkat pendakwaan dalam perbicaraan, Mahkamah Tinggi hanya perlu memutuskan sama ada pihak pendakwaan telah membuktikan kes prima facie atau menunjukkan bahawa terdapat kes untuk Najib jawab, yang kemudiannya akan menentukan sama ada Najib boleh dibebaskan hari ini atau jika dia perlu membela dirinya.

Jika tiada kes prima facie, Najib akan dibebaskan mengikut Seksyen 173(f)(ii) Kanun Tatacara Jenayah.

Sekiranya wujud kes prima facie, Najib mempunyai tiga pilihan untuk membela diri:

Keterangan dari kandang saksi akan lebih meyakinkan mahkamah berbanding dua pilihan lagi. Jika tertuduh memilih untuk berdiam diri, mahkamah tiada pilihan melainkan mensabitkan tertuduh.

Jika Najib memilih untuk memberikan keterangan bersumpah, beliau akan menjadi orang pertama yang dipanggil ke kandang saksi mengikut Seksyen 181 Kanun Tatacara Jenayah (CPC).

Sekiranya Najib dipanggil membela diri, Mahkamah Tinggi hanya akan memutuskan sama ada Najib bersalah atau tidak terhadap pertuduhan terhadapnya, selepas peringkat pembelaan selesai.

Pada peringkat pembelaan, pihak pendakwaan juga mesti membuktikan kes melampaui keraguan munasabah untuk mensabitkan kesalahan, jika gagal, Najib akan dilepaskan.

Bagi Arul Kanda, dia kini kekal sebagai tertuduh walaupun pernah memberi keterangan sebagai saksi pendakwaan.

Hari ini, Mahkamah Tinggi dijangka memutuskan status Arul Kanda, dengan menetapkan sama ada dia telah memberitahu keseluruhan kebenaran sepanjang masa sebagai saksi pendakwaan dalam perbicaraan ini.

Jika Arul Kanda didapati menjadi saksi pendakwaan yang jujur, dia akan dibebaskan.

Sekiranya tidak, dia hanya akan diketepikan sebagai tertuduh daripada perbicaraan ini di hadapan Mohamed Zaini dan akan berdepan kemungkinan dibicarakan di hadapan hakim lain jika pihak pendakwaan memilih untuk mendakwanya semula.

Perbicaraan setakat ini

Pada permulaan perbicaraan, kenyataan pembukaan pendakwaan berkata mereka akan membuktikan Najib, dalam kapasitinya sebagai PM dan menteri kewangan pada masa itu, mengambil langkah yang mengakibatkan pengubahsuaian atau penyingkiran petikan yang benar dalamlaporan umum Ketua Audit Negara mengenai 1MDB yang akan dibentangkan kepada PAC pada 2016.

Najib didakwa berbuat demikian untuk menyembunyikan peranannya dan ahli perniagaan dalam buruan Low Taek Jho atau Jho Low dalam penyelewengan dana, bagi mengelak liabiliti sivil atau jenayah yang bakal dihadapi Najib sebagai “pengarah bayangan” 1MDB.

Pihak pendakwaan juga berkata ia akan membuktikan Arul Kanda bersubahat dengan Najib dalam hal ini.

Empat pindaan utama yang dibuat kepada laporan Ketua Audit Negara mengenai 1MDB, termasuk pemansuhan sebutan pertemuan Najib dengan Yang di-Pertuan Agong pada 2009 dan kegagalannya mendedahkan perjanjian untuk menangguhkan RM5 bilion pengumpulan dana kepada Kabinet; pemadaman sebutan mengenai kehadiran Jho Low dalam mesyuarat lembaga pengarah 1MDB 2009; dan pemadaman sebutan bahawa 1MDB mempunyai dua versi penyata kewangan untuk tahun kewangan 2014 yang sama atau kedua-dua penyata kewangan itu mempunyai maklumat yang berbeza.

Dalam keterangannya sebagai saksi pendakwaan, bekas Ketua Setiausaha Negara, Allahyarham Tan Sri Ali Hamsa berkata pembantu Najib telah menyifatkan laporan 2016 sebagai “krisis” dan mahu mengetepikan Jho Low untuk mengelakkan ia daripada menjadi peluru politik.

Ali juga menceritakan bahawa beliau dipanggil oleh Najib yang “kecewa” ke Pejabat Perdana Menteri untuk mesyuarat – yang pertama daripada siri mesyuarat lain yang mengakibatkan perubahan kepada laporan 1MDB yang kemudiannya dibentangkan kepada PAC.

Ali berkata mesyuarat penyelarasan 1MDB yang diadakan yang membawa kepada perubahan dibuat kepada laporan auditnya pada 2016, tidak akan berlaku tanpa arahan Najib.

Mesyuarat itu dihadiri wakil daripada 1MDB (Arul Kanda), Jabatan Audit Negara (ketika itu Ketua Audit Negara Tan Sri Ambrin Buang dan Saadatul Nafisah Bashir Ahmad), Perbendaharaan (Datuk Seri Mohamad Isa Hussain dan Asri Hamdin), Jabatan Peguam Negara (Tan Sri Dzulkifli Ahmad), Pejabat Perdana Menteri (Tan Sri Shukry Mohd Salleh) dan Setiausaha Sulit Kanan Ali sendiri, Datuk Norazman Ayob.

Ali juga mendedahkan di mahkamah bahawa penyingkiran Tan Sri Muhyiddin Yassin daripada Kabinet Najib pada 2015 berkemungkinan kerana timbalan perdana menteri ketika itu telah bertanya terlalu banyak soalan mengenai 1MDB, di samping mendedahkan penyingkiran jawatan bekas Peguam Negara Tan Sri Abdul Gani Patail pada tahun sama yang mungkin ada kaitan dengan Muhyiddin.

Selepas perubahan dibuat pada laporan ketua juruaudit negara berikutan mesyuarat antara 1MDB dan pegawai kerajaan, arahan dibuat untuk memusnahkan semua salinan.

Ia kemudiannya mendedahkan bahawa salah satu draf laporan akhirnya terselamat.

Terutamanya, bukti utama dalam perbicaraan itu berbentuk rakaman suara mesyuarat 2016 untuk mengubah laporan audit Ketua Audit Negara mengenai 1MDB, yang dibuat secara rahsia oleh juruaudit kerajaan Datuk Nor Salwani Muhammad yang didedahkan ketika perbicaraan bahawa dia telah meletakkan perakam dalam bekas pensel rakan sekerjanya.

Ali sebelum ini berkata rakaman suara – berlangsung sekitar dua jam dan 40 minit – mesyuarat Februari 2016 untuk membincangkan perubahan kepada laporan audit mendedahkan bagaimana “kepentingan negara” dan perlindungan reputasi PM ketika itu digunakan untuk mewajarkan perubahan tersebut.

Seorang lagi saksi, bekas Ketua Audit Negara Tan Sri Ambrin Buang, turut memberitahu mahkamah kegagalan 1MDB memberikan dokumen kepada Jabatan Audit Negara (JAN) yang menyebabkan pengauditan itu berlangsung hampir setahun berbanding anggaran lima bulan.

Selain kegagalan menyediakan dokumen tepat pada masanya, Ambrin juga berkata 1MDB didapati berprestasi rendah dan tidak menguntungkan kerana model perniagaannya meminjam wang untuk menjalankan operasi menyebabkannya berhutang.

Beliau juga memberitahu mahkamah bahawa beliau yang memberi arahan supaya Nor Salwani menyimpan satu-satunya salinan laporan akhir audit yang masih ada mengenai 1MDB selepas mereka dipaksa membuat perubahan.

Seperti Ali, Ambrin juga memberi keterangan bahawa pentadbiran Najib pada 2016 amat bimbang bahawa penemuan JAN mengenai keadaan kewangan 1MDB akan menjejaskan reputasi PM ketika itu.

Pegawai bawahan Ambrin ketika itu, Saadatul Nafisah Bashir Ahmad turut memberi keterangan di mahkamah bahawa Ketua Audit Negara dan pasukannya berada di bawah tekanan semasa mesyuarat peringkat tinggi Februari 2016 untuk mengeluarkan maklumat daripada laporan akhir audit mengenai 1MDB.

Seorang lagi saksi penting, bekas Setiausaha Sulit utama Najib, Tan Sri Shukry Salleh mengesahkan bekas PM itu mengarahkannya supaya JAN menyunting maklumat sensitif, termasuk penglibatan Jho Low daripada laporan auditnya ke atas 1MDB pada 2016.

Menghampir penghujung perbicaraan, Arul Kanda tampil sebagai saksi pendakwaan, mengakui pengurusan 1MDB secara aktif menyekat maklumat daripada JAN semasa audit terhadap syarikat milik Kementerian Kewangan itu pada 2015.

Pihak pendakwaan menutup kesnya pada 7 September 2022.


Peruntukan pertahanan negara perlu dikaji semula, kata Panglima Tentera Laut

Panglima Tentera Laut Laksamana Tan Sri Mohd Reza Mohd Sany berkata peruntukan untuk pertahanan Malaysia perlu dikaji semula agar ia sentiasa selaras dengan landskap keselamatan negara.

Beliau berkata hanya dengan pembangunan aset pertahanan yang mampan, Angkatan Tentera Malaysia (ATM) akan dapat bersaing dan meningkatkan keupayaan cegah rintang yang menjadi faktor kritikal dalam menjamin kedaulatan negara, lapor Bernama.

Mohd Reza berkata demikian semasa menjadi panel jemputan “Landskap Keselamatan Negara: Mendepani Cabaran Semasa & Akan Datang” pada Persidangan Keselamatan Negara 2022, di sini, hari ini.

Menurut Mohd Reza dalam menangani pelbagai ancaman yang bakal muncul kesiagaan dan keupayaan ATM perlu berada di tahap yang tertinggi pada setiap masa.

Beliau berkata pembangunan kuasa ketenteraan yang mampan amat diperlukan walaupun akan mengambil masa yang lama di samping pelaburan yang signifikan.

“Oleh itu, perancangan perolehan yang ampuh perlu direalisasikan sepenuhnya mulai sekarang bagi membolehkan keupayaan cegah rintang ATM mampu memelihara kedaulatan negara,” katanya.

Sementara itu, Mohd Reza berkata segala situasi yang mungkin memberi ancaman terhadap kedaulatan negara memerlukan tindakan “Whole Government, Whole of Society” (WoGoS).

“Konsep WoGoS ini penting bagi memantapkan lagi aspek pemeliharaan kedaulatan melalui pendekatan keselamatan menyeluruh seperti yang dinyatakan dalam Dasar Keselamatan Negara 2021-2025,” katanya.


Penilaian, rundingan harga 36 pesawat tempur selesai: Hisham

Penilaian fizikal dan rundingan harga bagi perolehan 36 pesawat tempur ringan (LCA) telah selesai dan diserahkan kepada Kementerian Kewangan, kata Datuk Seri Hishammuddin Hussein.

Menteri Pertahanan sementara itu berkata, laporan penuh berhubung perolehan aset itu sudah diterima kementeriannya.

“Rundingan harga dengan petender yang disyorkan sendiri dengan pengguna akhir iaitu Tentera Udara Diraja Malaysia (TUDM) telah selesai. Kita kini menunggu keputusan Kementerian Kewangan.

“Ini janji saya kepada TUDM, kita amat memerlukan LCA ini dan saya percaya tiada masalah jika kita menggunakan kaedah sebelum ini di mana aset ditentukan oleh ‘pengguna akhir’,” katanya menurut The Star.

Beliau berkata demikian pada sidang media selepas menyempurnakan Majlis Pemakaian Beret Pertubuhan Bangsa-Bangsa Bersatu (PBB), Penyerahan Bendera Malaysia dan Penghantaran Kumpulan Pertama Malaysian Batalion 850-10 (MALBATT 850-10) Ke Lubnan di Pangkalan Udara Subang, hari ini.

Sebelum ini, Global Business Press pada Julai lalu memetik sumber mengatakan TUDM berkemungkinan akan memilih jet pejuang FA-50 Golden Eagle Korea Selatan, untuk program pesawat tempur ringannya.

Selain daripada Tejas milik Hindustan Aeronautics Limited (HAL), JF-17 China-Pakistan, Mig-35 dan Yak-130 Russia, serta Hurjet Turkish Aerospace turut terlibat dalam LCA Malaysia.

Persaingan itu dilaporkan telah mengecil kepada jet Korea, India dan Turki.

Sementara itu, mengulas berkenaan ketiadaan lawatan evaluasi yang dibangkitkan petender, Hishammuddin berkata, perkara seperti itu akan sentiasa dibangkitkan terutama menjelang Pilihan Raya Umum (PRU).

“Kalau nak cari salah, memang macam-macam tambahan dekat PRU. Saya percaya, selepas ini semua aset dan proses akan dipertikaikan.

“Tetapi kalau hendak tuduh perlu sertakan bukti dan fakta. Bagi saya, kalau sudah salah tetap salah dan kita akan salurkan kepada agensi yang akan menentukan tuduhan, biar mereka siasat,” katanya.

Terdahulu dilaporkan, sebanyak lapan syarikat antarabangsa dilaporkan membida tender pembekalan 36 jet LCA TUDM.

Tender terbuka berkenaan dilancarkan oleh Kementerian Pertahanan sejak 22 Jun dan ditutup pada 22 September tahun lalu.

Perolehan itu bakal menggantikan lima jet LCA dua kerusi model BAE System Hawk Mk 108 dan 13 buah model Mk 208 kerusi tunggal buatan Britain yang digunakan lebih sedekad lalu.

Langkah itu turut membabitkan penggantian tujuh buah jet latihan penggempur (FLIT) model Aermacchi MB-339CM buatan Itali, yang ketika ini ditempatkan di Pulau Pinang.


Umrah: Umat Islam Malaysia boleh mohon VOA tapi berisiko

Arab Saudi kini membuka semula perkhidmatan visa semasa ketibaan (VOA) kepada pelawat daripada 50 negara, termasuk Malaysia, sekali gus membolehkan umat Islam mengerjakan umrah secara sendirian tanpa melalui agensi.

Menurut kenyataan disiarkan laman sesawang visa negara itu rakyat negara yang layak, boleh memohon VOA sebagai salah satu daripada banyak cara pelawat asing boleh mendapatkan kebenaran perjalanan ke Arab Saudi.

VOA Arab Saudi ialah permit perjalanan yang boleh diperoleh pelawat sebaik sahaja mereka tiba di negara itu. Ini boleh diperoleh dengan pergi ke pusat pemeriksaan imigresen dan membuat permohonan sendiri sebelum menyeberangi sempadan Arab Saudi.

Cara mendapatkan visa Arab Saudi ini selalunya boleh memakan masa dan tidak menjamin kebenaran perjalanan yang diluluskan.

Langkah pertama untuk mendapatkan VOA itu ialah dengan mendapatkan borang permohonan visa, yang kemudian diserahkan kepada pegawai sempadan, bersama-sama dengan beberapa dokumen sokongan, termasuk salinan kad pengenalan, pasport dan laporan penerimaan vaksin Covid-19.

Yuran VOA hendaklah dibayar sebelum dokumen itu boleh diluluskan. Pemohon perlu menyemak kaedah pembayaran yang diterima untuk sempadan Saudi yang mereka ingin masuki.

Pemohon VOA mungkin perlu menunggu beberapa jam sebelum permit perjalanan diluluskan. Namun, mereka juga harus sedar bahawa VOA tidak dijamin – keputusan muktamad dibuat oleh pegawai imigresen Arab Saudi.

Menurut Arab Saudi cara terpantas dan paling berkesan untuk mendapatkan visa memasuki negara itu adalah melalui perkhidmatan eVisa dalam talian.

Individu yang memohon eVisa Saudi akan dimaklumkan terlebih dahulu mengenai status permohonan mereka. Pengembara menerima pengesahan melalui e-mel dengan eVisa Saudi yang diluluskan mereka.

Pemohon VOA tidak mempunyai jaminan bahawa permintaan visa mereka akan diluluskan. Terdapat risiko bahawa permohonan mereka boleh ditolak dan perlu pulang ke negara asal.

Kelmarin, Arab Saudi mengumumkan pihaknya membenarkan semua pelawat termasuk pemegang visa pelancong untuk menunaikan umrah, lapor Xinhua memetik Agensi Berita Arab Saudi.

Menurut Kementerian Haji dan Umrah Arab Saudi, keputusan itu berkuat kuasa untuk musim umrah bermula 30 Julai bertujuan memberi jemaah pengalaman ibadah dan menikmati kebudayaan setempat.

Kebenaran itu juga terpakai kepada pemegang VOA atau e-visa dan visa Amerika Syarikat, British atau Schengen.

Pemegang visa untuk melawat ahli keluarga dan lain-lain juga boleh menunaikan umrah dengan membuat janji temu melalui aplikasi Eatmarna atau menghantar permohonan ke Unified National Visa Platform.

Kementerian Haji dan Umrah mengumumkan 20,000 visa umrah telah dikeluarkan pada 31 Julai.

Keputusan itu dibuat susulan pengumuman Arab Saudi pada awal bulan ini untuk memperkenalkan semula program VOA selepas digantung selama kira-kira dua tahun akibat pandemik Covid-19.

Sebelum ini, Arab Saudi juga membenarkan pemilik visa umrah untuk bebas bergerak di mana-mana wilayah di negara itu.


Nahas basikal lajak: Hampir 700,000 tandatangan desak Sam dibebaskan

Petisyen mendesak supaya seorang kerani wanita, Sam Ke Ting yang dijatuhi hukuman penjara enam tahun susulan nahas yang menyebabkan kematian lapan remaja berbasikal lajak, supaya dibebaskan terus mendapat sambutan.

Petisyen yang dilancarkan oleh seorang individu dikenali sebagai Wan Junaida meletakkan sasaran awal untuk meraih 300,000 tandatangan, dinaikkan kepada 500,000.

Sehingga jam 6 pagi tadi (15 April 2022) seramai 697,050 telah menandatangani petisyen di dalam change.org itu. Petisyen itu kini menaikkan sasaran kepada satu juta tandatangan.

Menurut petisyen itu:

“Seperti yang dinyatakan oleh majistret Siti Hajar Ali dalam penghakimannya pada 2019, Sam tidak berada di bawah pengaruh alkohol, tidak menggunakan telefonnya dan memakai tali pinggang keledar semasa memandu, membuktikan bahawa dia memandu dengan penuh tanggungjawab dan berhati-hati, tetapi keadaan gelap, jalan berbukit-bukau dan berliku-liku di mana pemandu tidak dapat menjangka akan ada geng basikal di jalan raya pada pukul 3 pagi.

“Kami rakyat Malaysia berasa ngeri dengan hukuman baru Sam, di mana fakta menyokong bahawa dia adalah pemandu yang bertanggungjawab, mangsa sebenar dalam kemalangan ini. Kegagalan keibubapaan ibu bapa bakal mat rempit yang membenarkan anak-anak mereka berkeliaran di jalan dengan basikal yang diubah suai, atau “basikal lajak” pada pukul 3 pagi.

“Kami tidak menerima penghakiman ini, dan menyeru hukumannya dibatalkan, supaya tidak merompak masa depan cerah seorang warganegara Malaysia yang muda dan tidak bersalah.

“Sam Ke Ting bukanlah punca kemalangan ini. Puncanya ialah 16 bakal mat rempit dan ibu bapa mereka.”

Kelmarin, Mahkamah Tinggi Johor Bahru memerintahkan Sam dipenjara enam tahundan didenda RM6,000 atas kesalahan memandu secara melulu sehingga menyebabkan kematian lapan remaja basikal lajak, kira-kira lima tahun lalu.

Hakim Datuk Abu Bakar Katar berkata mahkamah mengambil kira hujahan pihak berkaitan serta mempertimbangkan pelbagai faktor, dan dalam menjatuhkan hukuman, kepentingan awam perlu diutamakan berbanding kepentingan peribadi.

“Perbuatan responden memandu secara melulu atau berbahaya telah menyebabkan kehilangan lapan nyawa. Kesalahan dilakukan responden adalah kesalahan berat,” katanya.


Kerajaan sementara tadbir negara

Malaysia kini ditadbir oleh Kerajaan Sementara yang terdiri daripada Perdana Menteri dan menteri Kabinet – dengan peranan mereka kini hanya terhad kepada pentadbiran asas dan tidak harus dibenar membuat sebarang keputusan melibatkan dasar.

Dengan pembubaran Parlimen ke-14 yang diumumkan Perdana Menteri Datuk Seri Ismail Sabri Yaakob hari ini (10 Oktober 2022), maka Pilihan Raya Umum (PRU) mesti diadakan dalam tempoh 60 hari sebagaimana ditetapkan di dalam Artikel 55(4) Perlembagaan Persekutuan.

Berdasarkan kepada Konvensyen Perlembagaan, kerajaan sementara atau ‘caretaker government’ akan memerintah sesebuah negara bermula daripada pembubaran Parlimen hingga kepada penubuhan kerajaan baharu selepas PRU diadakan.

Bagaimanapun, ada juga pendapat mengatakan Perdana Menteri yang menerajui Kerajaan Sementara tidak sepatutnya melantik pembantu (menteri) kerana kerajaan boleh bergerak dengan sokongan dan bantuan penjawat awam di bawah Ketua Setiausaha Negara.

Sementara itu, Suruhanjaya Pilihan Raya (SPR) dijangka bermesyuarat dalam tempoh seminggu lagi untuk mengumumkan tarikh penamaan calon, hari pengundian awal dan hari mengundi.

Khabar angin yang tular di media sosial sejak beberapa hari lalu mengatakan hari penamaan calon akan diadakan pada 22 Oktober, dan pengundian pada 5 November. Khabar angin sebelum ini mengatakan pengundian akan diadakan pada 12 November.

Tetapi, tiada satu pun daripada khabar angin ini dapat disahkan secara bebas oleh sesiapa sahaja.

Tempoh berkempen selama dua minggu untuk parti politik yang bertanding untuk meraih sokongan pengundi dan perhimpunan akan diadakan selepas hari penamaan calon.

Pilihan raya di Malaysia dilaksanakan secara dua peringkat – Persekutuan dan negeri – di mana pada peringkat Persekutuan PRU diadakan untuk memilih 222 ahli Dewan Rakyat, manakala Pilihan Raya Negeri (PN) diadakan untuk memilih ahli Dewan Undangan Negeri, bagi setiap lima tahun.

Kedua-dua pilihan raya biasanya diadakan serentak melainkan diputuskan oleh kerajaan negeri.

Untuk rekod, negeri yang diketuai Pakatan Harapan (PH) dan PAS – Pulau Pinang, Selangor, Negeri Sembilan, Kelantan, Kedah, dan Terengganu – setakat ini berkata DUN tidak akan dibubarkan serentak dengan Parlimen, kerana negara bakal memasuki musim tengkujuh.

Walaupun PRU tidak dijangka diadakan sebelum penggal berakhir, pemimpin UMNO – yang mempunyai 36 daripada 222 kerusi Parlimen – secara lantang mendesak pemilihan diadakan tahun ini untuk memanfaatkan kemenangan besar Barisan Nasional (BN) dalam PRN Johor dan Melaka.

Dua belas menteri PN juga telah menghantar surat kepada Yang di-Pertuan Agong untuk menyatakan penolakan mereka mengadakan PRU-15 ketika musim tengkujuh, manakala PAS telah memberi amaran terhadap pembubaran itu, sambil berkata PRU-15 tidak perlu tergesa-gesa.

Presiden UMNO Datuk Seri Ahmad Zahid Hamidi, khususnya, telah mengetuai tekanan supaya Ismail Sabri yang juga Naib Presiden UMNO untuk membubarkan Parlimen, walaupun mendapat kritikan daripadapPembangkang dan juga sekutu kerajaan daripada Perikatan Nasional (PN), yang telah memberi amaran tentang kesan yang akan ditanggungnya pengundi, terutama ketika musim tengkujuh.

Namun, keadaan itulah yang dikehendaki UMNO dan BN kerana ia akan menyebabkan peratusan keluar mengundi akan rendah, sekali gus memberi peluang mereka untuk menang.

Bekas Pengerusi Suruhanjaya Pilihan Raya (SPR) Tan Sri Abdul Aziz Yusof sebelum ini meramalkan bahawa pembayar cukai Malaysia mungkin perlu membayar sehingga RM1 bilion tambahan jika PRU-15 diadakan pada musim tengkujuh.

Pembubaran Parlimen ke-14 yang dibuat hari ini menyusul pertemuan Ismail Sabri dengan yang di-Pertuan Agong, sebelum baginda berangkat mengadakan lawatan khas ke London mulai hari ini hingga 16 Oktober depan.

Yang di-Pertuan Agong juga dilaporkan bertemu Speaker Dewan Rakyat Tan Sri Azhar Azizan Harun sebelum penerbangannya.

Pembubaran itu juga dibuat walaupun sebelum ini Yang di-Pertuan Agong bertitah bahawa perhatian harus diberikan kepada proses penyaluran bantuan kepada rakyat jika bencana berlaku selepas baginda diberi taklimat mengenai cuaca akhir tahun dan situasi banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Jabatan Pengairan dan Saliran juga turut mengenal pasti beratus-ratus kawasan di seluruh negara yang berisiko dinaiki air pada musim Monsun Timur Laut itu.


Kes rasuah: SPRM buat dakwaan tak berasas, kata Guan Eng

Pengerusi DAP, Lim Guan Eng menyifatkan pendakwaan Suruhanjaya Pencegahan Rasuah Malaysia (SPRM) terhadapnya, isteri dan rakannya itu sebagai tidak berasas.

Malah beliau menuduh agensi itu memalsukan dan menyembunyikan bukti seperti yang dilakukan dalam kes lain.

“SPRM tak patut mangsakan isteri saya semata-mata kerana gagal menjumpai wang dalam akaun bank saya atau wang tunai dalam tangan saya. Mereka mengheret dua wanita yang tidak bersalah iaitu isteri saya, Betty Chew dan kawan saya, Phang Li Koon ke dalam kancah kes dendam politik.

“Kami akan lawan di mahkamah, buktikan kebenaran dan dapat keadilan. Pihak pendakwaan dan SPRM telah menfailkan satu dakwaan yang tidak berasas. Kami juga akan buktikan di mahkamah bahawa mereka telah memalsukan dan menyembunyikan bukti seperti yang dilakukan dalam kes lain,” tulisnya dalam satu hantaran di Facebook, hari ini.

Beliau melalui peguamnya, RSN Rayer membuat permohonan membatalkan pertuduhan kes rasuah serta pengubahan wang haram terhadapnya di Mahkamah Tinggi di Georgetown semasa prosiding awal, hari ini.

Dalam pada itu, Guan Eng berkata kesemua pihak yang terlibat dalam konspirasi itu cuba menghancurkan dirinya dan DAP.

“Pihak yang terlibat dalam konspirasi ini akan didedahkan. Mereka bukan sahaja cuba hancurkan nama baik dan kerjaya politik saya malah juga parti saya,” katanya.


Rasuah urus jenazah: SPRM tahan dua kakitangan hospital

Suruhanjaya Pencegahan Rasuah Malaysia (SPRM) Selangor hari ini menahan dua pembantu kesihatan sebuah hospital di negeri itu kerana disyaki meminta dan menerima suapan berjumlah RM15,000 setiap seorang bagi kerja-kerja berkaitan pengurusan jenazah.

Kedua-dua suspek lelaki yang berusia 42 dan 40 tahun itu ditahan pada jam 4.45 petang tadi di Pejabat SPRM Selangor ketika hadir memberi keterangan, lapor Bernama yang memetik sumber memberitahu.

Sumber itu berkata, kedua-dua suspek dipercayai telah meminta dan menerima wang suapan sebanyak RM300 bagi setiap pengurusan jenazah daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.

Sementara itu, Pengarah SPRM Selangor Datuk Alias Salim mengesahkan penahanan tersebut dan berkata kes disiasat mengikut Seksyen 17(a) Akta SPRM 2009.

Katanya kedua-dua suspek akan dibawa ke Mahkamah Majistret Shah Alam esok untuk mendapatkan perintah tahanan reman.


Remaja 17 tahun ke bawah boleh daftar terima vaksin tapi tiada janji temu

Pasukan Petugas Khas Imunisasi Covid-19 (CITF) memaklumkan remaja dan kanak-kanak yang berusia 12 hingga 17 tahun boleh melakukan pendaftaran di dalam sistem MySejahtera.

Bagaimanapun tiada sebarang tarikh janji temu yang telah diberikan kepada golongan ini buat masa sekarang, kata CITF dalam kenyataan hari ini.

CITF berkata, melalui pendaftaran di sistem MySejahtera, sebarang maklumat mengenai pendaftaran vaksinasi akan dimaklumkan kepada golongan ini di dalam aplikasi tersebut.

“Ini kerana, Program Imunisasi Covid-19 Kebangsaan (PICK) mengutamakan untuk melengkapkan Fasa 2 dan memantapkan pelaksanaan Fasa 3 di seluruh negara termasuk Operasi Lonjakan Kapasiti di Lembah Klang berikutan peningkatan kes harian di kawasan tersebut.

“Melalui hasil kajian di Amerika Syarikat, pihak kerajaan telah bersetuju untuk tidak memberikan vaksin Covid-19 kepada remaja yang berusia 17 tahun ke bawah termasuk bagi calon Sijil Pelajaran Malaysia (SPM) bagi mengelakkan sebarang risiko penyakit seperti myocarditis dan pericarditis (radang jantung) apabila remaja mengambil dos kedua suntikan vaksin Covid-19.

“Namun begitu, kerajaan mempertimbangkan bagi memberikan suntikan vaksin Covid-19 kepada pelajar yang akan menduduki peperiksaan dan telah mencapai umur 18 tahun mengikut penjadualan dan janji temu yang telah ditetapkan di aplikasi MySejahtera,” kata CITF.

Calon peperiksaan Sijil Tinggi Persekolahan Malaysia (STPM) dan Sijil Tinggi Agama Malaysia (STAM), dan mereka yang berusia 18 tahun pada tahun ini akan diberikan vaksin Covid-19.

Selain itu, kerajaan juga sedang mempergiatkan usaha untuk memberikan suntikan vaksin kepada guru, kakitangan sekolah dan staf sokongan sekolah sebagai persediaan pembukaan semula sekolah.

Pelaksanaan vaksinasi kepada tenaga pendidik ini akan berkerjasama dengan Pejabat Pendidikan dan Jabatan Kesihatan di peringkat negeri dan daerah yang terlibat.

Pihak Kementerian Kesihatan (KKM) akan memberikan suntikan vaksin Pfizer bagi golongan remaja yang mempunyai masalah kesihatan kronik dan bagi mereka yang berisiko tinggi dijangkiti Covid-19.

CITF akan memaklumkan mengenai status suntikan vaksin bagi remaja yang berusia 12 hingga 17 tahun selepas tarikh vaksinasi bagi golongan remaja 18 tahun diberikan.


Nizar layak tanding di Pekan tatkala Najib kemuka rayuan akhir kes SRC

Anak sulung Datuk Seri Najib Razak dengan bekas isteri pertamanya, Datuk Mohd Nizar dikatakan layak menjadi calon Barisan Nasional (BN) bagi kawasan Parlimen Pekan, pada Pilihan Raya Umum Ke-15 (PRU-15) akan datang.

Kelayakan itu berasaskan kepada kedudukannya sebagai Ketua Pemuda UMNO Bahagian Pekan, sekali gus memenuhi syarat sebagai calon gabungan itu.

Desas-desus Nizar akan bertanding di Parlimen berkenaan muncul tatkala negara akan mendengar rayuan terakhir bekas Perdana Menteri (PM) itu di Mahkamah Persekutuan terhadap hukuman yang dijatuhi Mahkamah Tinggi dalam kes SRC International Sdn Bhd (SRC).

Memetik Utusan, Timbalan Ketua UMNO Bahagian Pekan Datuk Seri Zamri Ramly berkata selaku Ketua Pemuda UMNO Bahagian Pekan, Nizar memenuhi syarat sebagai calon parti itu.

Ketika ini, Nizar, 44, – anak Najib dengan bekas isteri pertama, Tengku Puteri Zainah Tengku Eskandar – antara nama yang disebut-sebut paling sesuai bagi menggantikan bapanya jika Ahli Parlimen Pekan itu tidak layak bertanding pada PRU-15 nanti.

Sebelum ini, pada Pilihan Raya Kecil (PRK) Dewan Undangan Negeri (DUN) Chini pada 4 Julai 2020, Nizar antara nama yang disebut-sebut bertanding di situ sebelum Mohd Sharim Md Zain dipilih mewakili BN.

Difahamkan, Nizar akan bertanding dalam kawasan Parlimen Pekan bagi meneruskan legasi Allahyarham Tun Abdul Razak di situ.

Kawasan Parlimen Pekan mempunyai empat Dewan Undangan Negeri (DUN) iaitu Pulau Manis, Peramu Jaya, Bebar dan Chini yang kesemuanya dimenangi calon BN pada PRU-14 lalu.

Pada PRU14 lalu, Najib menang dengan majoriti 24,859 undi apabila memperoleh 43,854 undi dalam pertandingan empat penjuru di kerusi Parlimen Pekan. Beliau menewaskan Kapten (B) Ahiatudin Daud dari PAS (18,995 undi), Muhd Zahid Md Arip dari PKR (7,662 undi) dan calon Bebas, Abd Kadir Sainudin (103 undi).

Pada 28 Julai 2020, Mahkamah Tinggi Kuala Lumpur menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC.

Najib yang adalah PM keenam dari 2009 hingga 2018, dan menjadi ketua negara pertama di Malaysia diheret ke mahkamah atas tuduhan jenayah rasuah. Perbicaraan bermula pada 3 April 2019 dengan pendakwaan memanggil 57 saksi sebelum menutup kesnya pada 27 Ogos tahun sama.

Pada 11 November 2019, Najib diarahkan membela diri atas semua pertuduhan selepas mahkamah mendapati pihak pendakwaan berjaya membuktikan kes ‘prima facie’ terhadapnya.

Pertama kali Najib dihadapkan ke Mahkamah Sesyen Kuala Lumpur pada 4 Julai 2018 atas tiga pertuduhan pecah amanah dan satu pertuduhan menyalahgunakan kedudukan.

Pada 8 Ogos 2018, Najib sekali lagi dihadapkan ke Mahkamah Sesyen atas tiga pertuduhan pengubahan wang haram membabitkan wang sama.

Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib.

Rayuan akhir Najib untuk mengetepikan sabitan dan hukuman penjara 12 tahun serta denda RM210 juta akan didengar di Mahkamah Persekutuan selama 10 hari bermula 15 hingga 26 Ogos ini.

Namun, firma guaman Zaid Ibrahim Suflan TH Liew & Partners telah mengemukakan permohonan untuk menangguhkan pendengaran rayuan dengan alasan mereka baharu sahaja dilantik mewakili Ahli Parlimen Pekan itu.


AMK kecam Dr M khianat, gesa putus hubungan dengan Warisan

Kongres Nasional Angkatan Muda Keadilan (AMK) 2020 yang berlangsung hari ini, menjadi medan mengecam bekas Perdana Menteri Tun Dr Mahathir Mohamad, yang disifatkan para perwakilan sebagai dalang utama disebalik kejatuhan pemerintahan Pakatan Harapan (PH).

Perwakilan Pahang Ahmad Saifullah Razali berkata,  Ahli Parlimen Langkawi itu menjadi ‘duri dalam daging’ semasa PH menjalinkan bekerjasama dengan veteran politik itu.

Menyifatkan Dr Mahathir sebagai pengkhianat, Ahmad Saifullah justeru menggesa supaya PKR menghentikan segera kerjasama dengan Mahathir serta menyenaraikan lima dalil mengapa usul itu perlu diterima pucuk pimpinan parti.

“Pertama ialah Tun Mahathir telah mengkhianati perjanjian dengan tidak menyerahkan kuasa pemerintahan kerajaan PH kepada Datuk Seri Anwar Ibrahim, kedua, Tun Mahathir tidak memperjuangkan idealisme perjuangan reformasi, ketiga beliau merupakan beban kepada mana mana parti yang akan beliau sertai.

“Keempat, Tun Mahathir mempunyai sejarah meletak jawatan tanpa berbincang dengan ketua-ketua parti komponen PH dan kelima Tun Mahathir tidak lagi mempunyai idealisme, wawasan dan visi yang jelas untuk terus menjadi pemimpin politik dalam negara,” katanya lapor Bernama.

Dalam pada itu, perwakilan Melaka Remy Lim Wee Han ketika sesi perbahasan ucapan dasar Ketua AMK Akmal Nasrullah Mohd Nasir berkata parti perlu menolak kerjasama dengan pemimpin berkenaan secara menyeluruh.

“Suka saya ingatkan kepada pucuk pimpinan parti agar berwaspada dengan Dr Mahathir. Dia juga baru-baru ini telah mengeluarkan kenyataan bahawa Pejuang (Parti Pejuang Tanah Air) tidak mahu bekerjasama dengan Pakatan Harapan (PH).

“Jadi apa lagi yang mahu pimpinan Pakatan Harapan ingin harapkan daripada beliau? Dia sepatutnya sudah bersara tetapi apa motifnya untuk terus aktif… pastinya ada udang disebalik batu,” katanya.

Sementara itu, bagi sesi perbahasan usul yang diadakan selepas sesi perbahasan ucapan dasar Ketua AMK, perwakilan Terengganu Yuslaini Azmi berkata AMK konsisten dengan pendirian yang tidak akan bersetuju sekiranya ada pihak lain yang ingin menamakan semula Dr Mahathir sebagai calon perdana menteri.

“Kita tidak mahu perkara yang sama berulang lagi dan AMK sentiasa konsisten dalam menyokong Datuk Seri Anwar Ibrahim sebagai perdana menteri,” katanya.

Perkara berkenaan turut disahut perwakilan Sabah Wendy Agung Baruh yang mengingatkan pucuk pimpinan PKR dan PH agar terus memperkukuhkan kerjasama dan tidak mengemis bantuan pihak lain termasuk daripada Dr Mahathir dan Parti Warisan Sabah (Warisan).

Seramai 14 orang pembahas dalam sesi perbahasan ucapan dasar Ketua AMK dan usul hari ini membabitkan soal kesihatan dan vaksinasi, kepimpinan, politik dan darurat, ekonomi anak muda serta pendidikan dalam kongres AMK itu yang bertemakan “Mendukung Prinsip, Mempertahan Demokrasi”.

Pakatan Harapan menemui titik nokhtah pemerintah selama 22 bulan selepas Dr Mahahthir mengumumkan meletak jawatan sebagai Perdana Menteri.


Covid-19: Hampir 100 kematian semalam, Sarawak tertinggi

Jumlah kematian akibat komplikasi Covid-19 di seluruh negara semalam, 27 Oktober 2021 melonjak kembali kepada 98 kes, termasuk 32 pesakit yang meninggal dunia sebelum dibawa ke hospital atau ‘brought in death’ (BID).

Menurut Kementerian Kesihatan (KKM) ia sekali gus melonjakkan kumulatif kematian sejak awal tahun lalu sehingga semalam kepada 28,674 kes, termasuk 5,803 kematian BID.

Selasa lalu, 84 pesakit Covid-19 meninggal dunia, turut sedikit daripada 92 kes kematian yang dilaporkan pada Isnin.

Daripada jumlah kematian terbaharu itu Sarawak mencatatkan kes tertinggi di mana 29 pesakit meninggal dunia, naik 10 kes berbanding semalam, diikuti Perak (11 kes); dan Kelantan (10 kes).

Kelantan menjadi negeri kesepuluh yang merekodkan kes kematian melepasi tiga angka apabila 10 pesakit meninggal dunia semalam menjadikan jumlah keseluruhan 1,007 kes sejak pandemik Covid-19 mula menular awal tahun lalu.

Johor dan Sabah pula masing-masing merekodkan sembilan kematian, diikuti Kuala Lumpur (enam); Melaka (lima); masing-masing empat di Kedah dan Pahang; masing-masing tiga di Negeri Sembilan, Pulau Pinang, dan Terengganu; manakala Perlis, dan Selangor mencatat satu kes kematian.

Tiada kes kematian dilaporkan di Labuan dan Putrajaya.

Sejak awal tahun lalu hingga semalam, 10 negeri merekodkan kematian empat angka dengan Selangor mencatat jumlah tertinggi sebanyak 9,581 kes, diikuti Johor (3,624); Kuala Lumpur (2,549); Sabah (2,491); Kedah (1,972); Pulau Pinang (1,582); Sarawak (1,268); Negeri Sembilan (1,231); Perak (1,098); dan Kelantan (1,007).

Menerusi laman sesawangnya COVIDNOW, KKM juga memaklumkan jumlah kes aktif sehingga semalam susut lagi kepada 71,713 kes, berbanding 73,258 yang direkodkan pada Selasa.

Daripada jumlah itu, 55,371 pesakit menjalani kuarantin di rumah; 9,611 di PKRC; 6,169 dirawat di hospital dan 562 pesakit dimasukkan ke unit rawatan rapi dengan 292 daripadanya memerlukan alat bantuan pernafasan.

Dalam tempoh 24 jam sehingga 12 tengah hari semalam, 6,148 jangkitan baharu dilaporkan di seluruh negara, meningakt berbanding 5,726 yang dicatat pada Selasa, dengan kes di Selangor melonjak kepada 1,222 jangkitan.

Ia melibatkan 6,127 jangkitan tempatan dan 21 kes import. Angka itu menjadikan kumulatif positif sejak awal tahun lalu meningkat kepada 2,443,118 kes, manakala 2,347,985 pesakit telah sembuh.

Sepintas lalu rumusan kes berkaitan Covid-19 mengikut negeri pada 27 Oktober 2021.


Tiada pengeluaran one-off RM10,000 KWSP disentuh dalam Bajet 2022

Tidak ada pengeluaran i-Citra Kumpulan Wang Simpanan Pekerja (KWSP) sebanyak RM10,000 secara one-off disentuh dalam Bajet 2022 yang dibentang Menteri Kewangan, Tengku Datuk Seri Zafrul Tengku Abdul Aziz, di Dewan Rakyat, hari ini.

Sebaliknya beliau mengumumkan tempoh pengurangan kadar caruman minimum KWSP daripada 11 peratus kepada sembilan peratus akan dilanjutkan sehingga Jun 2022 yang dijangka melibatkan anggaran nilai RM2 bilion.

“Kerajaan amat memahami kekangan kewangan yang dihadapi oleh rakyat akibat Perintah Kawalan Pergerakan yang berpanjangan, terutamanya dari segi pengurusan aliran tunai.

“Untuk menambah wang dalam tangan rakyat, KWSP akan melanjutkan tempoh pengurangan kadar caruman minimum KWSP daripada 11 peratus kepada sembilan peratus sehingga Jun 2022,” katanya.

Secara keseluruhan, dalam Bajet 2022 yang bertemakan Keluarga Malaysia, Makmur Sejahtera, kerajaan menyediakan lebih RM31 bilion khusus untuk subsidi, bantuan dan insentif.

Tengku Zafrul juga berkata kerajaan bercadang untuk meluaskan pelepasan cukai sehingga RM4,000 kepada pencarum KWSP meliputi caruman secara sukarela seperti mereka yang bekerja sendiri dalam sektor gig.

Beliau juga berkata inisiatif i-Saraan dilaksanakan bagi menggalakkan pekerja sektor informal menabung untuk hari persaraan melalui caruman KWSP.

“Melalui inisiatif ini, Kerajaan mencarum sebanyak 15 peratus daripada caruman sukarela yang dibuat oleh pekerja sektor informal, terhad kepada maksimum 250 ringgit setahun. Bagi tahun 2022, Kerajaan akan meluaskan penerima manfaat inisiatif ini untuk turut merangkumi mereka yang berumur antara 55 sehingga 60 tahun.

“Sejumlah 30 juta ringgit disediakan untuk memanfaatkan lebih 100 ribu peserta sedia ada dan baharu,” katanya.

Bulan lalu, ketika menjawab soalan di Dewan Rakyat, Tengku Zafrul berkata KWSP sudah meluluskan 4.98 juta permohonan i-Citra setakat 31 Ogos lalu, membabitkan kadar pengeluaran berjumlah RM20.58 bilion.

Katanya daripada jumlah itu, sebanyak RM4.71 bilion atau 23 peratus daripada kadar diluluskan, sudah dikreditkan kepada pemohon.

“Baki amaun pengeluaran akan dikreditkan kepada ahli berdasarkan jadual bayaran yang telah ditetapkan bagi pengeluaran i-Citra. Pembayaran terakhir i-Citra adalah pada bulan Februari 2022,” katanya.

Pengeluaran i-Citra diperkenalkan untuk memberi kemudahan kewangan tambahan kepada ahli yang terkesan akibat PKP bagi memenuhi keperluan asas untuk kelangsungan hidup mereka.


Pasar Besar Seremban ditutup, peniaga, pekerja positif Covid-19

Operasi Pasar Besar Seremban akan ditutup selama tujuh hari mulai esok setelah 64 peniaga dan pekerja disahkan positif Covid-19, kata Ahli Parlimen Seremban, Anthony Loke.

Katanya, peniaga dan pekerja terbabit disahkan positif wabak berkenaan hasil saringan yang diadakan secara meluas oleh Pusat Kesihatan Daerah (PKD) Seremban, semalam.

Katanya, seramai 676 individu membabitkan pekerja dan peniaga pasar itu terbabit dalam saringan berkenaan yang diadakan di pekarangan pasar bermula dari jam 2 hingga 7 petang.

“Saringan mass testing untuk peniaga dan pekerja di Pasar Besar Seremban yang dijalankan dari pukul 2 hingga 7 petang tadi telah menyaring seramai 676 orang.

“Dari jumlah tersebut, 64 orang telah didapati positif Covid 19. Semua yang didapati positif terus digelangkan oleh pegawai kesihatan dari Pejabat Kesihatan Daerah Seremban dan diarahkan untuk menjalani kuarantin kendiri. Mereka juga terus dibuat ujian PCR,” katanya dalam Facebook beliau.

Beliau berkata pegawai PKD Seremban akan terus membuat pengesanan kontak rapat dan membuat ujian seterusnya.

“Operasi Pasar Besar Seremban juga akan ditutup selama 7 hari bermula hari Isnin,” katanya.


Jho Low dijatuhi hukuman penjara di mahkamah Kuwait

Low Taek Jho atau dikenali sebagai Jho Low dijatuhi hukuman penjara atas tuduhan pengubahan wang haram berhubung skandal 1 Malaysia Development Berhad (1MDB).

Jho Low yang juga bekas rakan baik dengan Datuk Seri Najib Razak itu dihukum penjara 10 tahun dengan rakan kongsinya termasuk dua lagi warga asing, menurut laporan akhbar Kuwait Al-Qabas.

Sementara itu, seorang peguam juga turut dihukum penjara tujuh tahun atas tuduhan pengubahan wang haram membabitkan dana Malaysia.

Justeru, mereka diperintahkan untuk memulangkan AS$1 bilion (RM4.4bilion) selain perlu membayar denda berjumlah KD145 juta (RM2 bilion).

Bagaimanapun, akhbar berkenaan tidak mendedahkan nama sheikh terbabit termasuk rakan kongsi mahupun peguam berkenaan.

Namun hanya menyebutnya sebagai ‘dana Malaysia’.

Laporan itu menyebut, ia berkait kes pengubahan wang haram terbesar selain mengenal pasti identiti wang asing itu sebagai Low dan ahli perniagaan Syria-Perancis bernama Bachar Kiwan.

Berdasarkan laporan diterbitkan menerusi portal Sarawak Report mendakwa, dana Malaysia itu merujuk kepada 1MDB.

Selain itu, portal sama mendakwa sheikh yang disebut-sebut itu adalah anak kepada bekas Perdana Menteri Kuwait, Sheikh Sabah Jaber Al-Mubarak Al-Sabah.

Manakala rakan kongsi yang dikaitkan didakwa sebagai sekutu Low iaitu Hamad Al Wazan dan peguamnya, Saud Abdelmohsan.

Laporan Al-Qabar melaporkan kelima-lima mereka didakwa melakukan pengubahan wang haram dalam bentuk matawang China bersamaan KD343,700,000 (RM4.95 bilion).

Dakwa agensi berita itu, lima individu berkenaan tahu bahawa wang berkenaan adalah hasil haram yang diseleweng daripada dana pelaburan Malaysia.

Akhbar itu melaporkan bahawa kes berkenaan ditangguh selama dua tahun sebelum dibuka semula kerana pihaknya pendakwaan berdepan halangan untuk memperoleh maklumat dari luar negara.

Namun begitu, laporan sama tidak memperincikan mengenai bentuk kesukaran yang dihadapi atau siapa ada kaitan tetapi menurut Sarawak Report mendakwa kerajaan Malaysia kurang memberikan kerjasama.


Tun Ahmad Sarji meninggal

Bekas Ketua Setiausaha Negara Tun Ahmad Sarji Abdul Hamid meninggal dunia jam 1.40 pagi tadi, setelah dimasukkan ke unit rawatan rapi (ICU) susulan kompilasi Covid-19.

Ahmad Sarji, 82, adalah Ketua Setiausaha Negara dari 1990 hingga 1996 ketika era pentadbiran Perdana Menteri keempat, Tun Dr Mahathir Mohamad.

Ketua Setiausaha Negara Tan Sri Mohd Zuki Ali turut berkongsi ucapan takziah kepada keluarga Allahyarham.

“Allahyarham merupakan mantan Ketua Setiausaha Negara dari tahun 1990 hingga 1996 dan seorang tokoh pentadbir Perkhidmatan Awam yang amat disegani serta dihormati sewaktu dalam perkhidmatan.

“Pemergian Allahyarham adalah kehilangan besar buat Negara melalui jasa dan bakti yang telah dicurahkan selama ini. Semoga roh Allahyarham dicucuri rahmatNya dan ditempatkan bersama para solihin. Al-Fatihah,” katanya.


Rakyat sudah tahun siapa UMNO, BN, kata Timbalan Presiden PAS

PAS bersedia berdepan Barisan Nasional (BN) dan UMNO pada Pilihan Raya Umum Ke-15 akan datang kerana menyedari rakyat sudah faham dan merasai bagaimana negara diperintah oleh gabungan itu sejak puluhan tahun lalu.

Sehubungan itu, PAS kekal dengan pendirian untuk terus bersama Perikatan Nasional (PN) sebagai gabungan menghadapi parti lain dalam PRU-15 nanti, kata Timbalan Presiden PAS, Datuk Seri Tuan Ibrahim Tuan Man.

“Tapi kalau BN kata buat keputusan macam Zahid (Datuk Seri Ahmad Zahid Hamidi) sebut, Presiden UMNO sebut, dia nak bertanding solo, okey kita lawan.

“Kita lawan. Bagi PAS, rakyat dah rasa macam mana pemerintahan BN, berpuluh tahun.

“Rakyat dah tahu macam mana, apa akibatnya, apa kesannya, apa semua rakyat tahu dah. Pemerintahan Pakatan Harapan (PH), rakyat pun dah rasa 22 bulan. Macam mana pemerintah PH,” katanya.

Untuk rekod, BN dan UMNO yang memerintah negara sejak merdeka hingga PRU-14 pada 2018 lalu telah banyak melakukan pembangunan, namun pada masa sama pemimpin gabungan itu turut terpalit dengan pelbagai skandal, termasuk rasuah dan jenayah, melibatkan berbilion-bilion wang rakyat.

Antara skandal terbesar pernah direkodkan ialah melibatkan dana 1Malaysia Development Berhad (1MDB) yang disifatkan sebagai skandal kewangan terbesar dalam sejarah dunia membabitkan pemimpin tertinggi BN dan UMNO, hingga memalukan Malaysia.

Baru-baru ini tercetus pula skandal yang melibatkan sistem pertahanan negara, apabila sebanyak RM6 bilion wang kerajaan telah dibelanjakan bagi perolehan enam kapal tempur pesisir pantai (LCS) untuk Kementerian Pertahanan, gagal disiapkan.

Projek itu turut dimulakan ketika BN memerintah negara yang turut dikaitkan dengan beberapa pemimpin UMNO, termasuk bekas Perdana Menteri Datuk Seri Najib Razak, dan Presiden UMNO Datuk Seri Ahmad Zahid Hamidi yang juga Menteri Pertahanan ketika itu.

Sementara itu, mengulas lanjut, Tuan Ibrahim yang juga Ahli Parlimen Kubang Kerian berkata fleksibiliti memilih rakan dalam politik sentiasa mengambil kira kekuatan yang ada, misalnya tanpa berpakat di Selangor, maka PH akan kekal menang, menyebabkan UMNO merasakan perlu bersama PAS di negeri itu.

Katanya PAS berpendirian gabungan antara parti-parti politik mesti berlaku ketika ini iaitu sebelum PRU-15 dan bukannya sebagaimana kemahuan BN untuk menentukan perkara tersebut selepas itu.

“Penentuan rakan politik mesti dibuat sekarang untuk memberitahu rakyat akan hala tuju gabungan dan kerajaan selepas PRU-15.

“Pada ketika ini PAS adalah sebahagian dalam komponen PN dan sudah pasti bersama gabungan tersebut pada PRU-15 nanti, namun masih mengalu-alukan penyertaan UMNO-BN.

“PAS berpendirian jelas bahawa sedia berkongsi pemerintahan atau berada dalam gabungan untuk bersama di mana ia mesti berlaku secara kuat menerusi penyatuan yang turut melibatkan Bersatu,” katanya.


Saksi kemalangan motosikal berkuasa tinggi di SUKE diminta tampil

Polis memohon saksi kejadian kemalangan ngeri melibatkan seorang penunggang motosikal berkuasa tinggi di Lebuhraya Bertingkat Sungai Besi-Hulu Klang (SUKE) tengah hari semalam untuk tampil memberi maklumat membantu siasatan.

Ketua Polis Daerah Ampang Jaya ACP Mohd Azam Ismail berkata hal itu susulan penunggang motosikal yang melawan arus yang menjadi punca kemalangan berkenaan masih belum dapat dikesan, menurut laporan Bernama.

Beliau dalam kenyataan hari ini berkata polis juga sedang meneliti kamera litar tertutup (CCTV) di lebuh raya berkenaan untuk mengenal pasti penunggang motosikal yang melawan arus itu.

Sementara itu, Mohd Azam berkata bedah siasat jenazah mangsa kemalangan berkenaan Ahmad Fadzil Omar Azaddin, 64, sedang dijalankan di bahagian Forensik Hospital Ampang.

Semalam, Ahmad Fadzil meninggal dunia selepas terjatuh dari jejambat lebuh raya berkenaan dengan ketinggian 30 meter selepas mengelak sebuah motosikal yang dipandu melawan arus tengah hari semalam.

Allahyarham yang menunggang motosikal jenis Ducati Panigale maut di lokasi kejadian dan rakaman CCTV kejadian berkenaan tular menerusi media sosial sejak semalam.